Мадаев ва Ходжаев(лар) «жанги»: мағлубиятга баробар ғалаба (иккинчи қисм)\nМадаев ва Ходжаев(лар) «жанги»: мағлубиятга баробар...\n19.04.2018 20:00 4 43762\nМадаев ва Ходжаев(лар) «жанги»: мағлубиятга баробар ғалаба (биринчи қисм)\nЮқорида «Субҳонбоев» фермер хўжалигидан зўравонларча олиб қўйилган ердан уч нафар фуқарога деҳқон хўжалиги юритиш учун 0,12 гектардан «улуш» теккани, бу азаматлар ҳоким қарорига тупурган ҳолда ўша жойга яшаш учун иморат қуришганини айтиб ўтдик. Абдупатто Мадаевнинг ёзишича, бу шунчаки расмиятчилик, аслида ўша ерларнинг норасмий соҳиблари ҳам Ходжаевлар ҳисобланади, яна бир гапки, прокурор Ходжаев ўша «деҳқон хўжалиги учун» берилган ерларни 100 минг АҚШ долларига сотиб юборгани хусусидаги гап-сўзлар туманда урчиб кетган...\nБу жиддий айблов, албатта. Қуруқ гап билан бировнинг айбини исботлаш мушкул вазифа. Ҳолатга босиброқ қараймиз. Хўш, гўёки деҳқон хўжалиги учун 0,12 гектардан ер олиб, жавобгарликдан қўрқмай уй-жой қуришга журъат этган валломатлар ким? Мана, биттаси: Т.Раҳимов. У аслида қашқадарёлик бўлиб, Қўқон шаҳрида вақтинча рўйхатдан ўтиб яшаётган фуқаро экан. Бошқа вилоятдан келиб, вақтинча яшаётган одамнинг Данғарада 0,12 гектар ер олишининг ўзи мўъжизага тенг! Ҳоким қарорини писанд этмай ноқонуний иморат тиклашга топган журъатидан-ку ҳайратга тушмай илож йўқ. Шунинг ўзи коса тагидаги «нимкосадан» белги бериб турибди аслида. Т.Раҳимов каби «бахти кулиб» ерли бўлган бошқа фуқаролар-чи? Уларнинг иқтисодий ҳолати қандай? «Ўзбошимчалиги» қуввати қандай омилларга бориб тақалади? Абдупатто Мадаевнинг шикоятини ўрганган Бош прокуратура масъуллари шу ва шу каби саволлар устида андак бош қотиришганда ер «қоғоз»да кимга-ю амалда кимга тегишли эканига оид қатор шубҳа-гумонларга ойдинлик киритилиб, ортиқча иштибоҳларга ўрин қолмасмиди, ким билсин?!\nМутасаддилар «чуқур кетиб» ўтиришмаган чамаси. Ердан мақсадли фойдаланмаганликлари учун туман захирасига олингани, қурилган ноқонуний иморатларни бузиш ҳақида судга даъво киритилгани, бу жараёнда ҳужжат сохталаштиришга оид жиноят иши қўзғатилгани каби ҳолатлар билан чекланиб, «...вилоят прокуратураси ходими А.Ходжаевнинг ер майдонининг бир қисмини 100 минг АҚШ долларига сотгани ҳақидаги важлар ўз тасдиғини топмади» деган мазмунда хулосага келишади (кейинчалик «ўзбошимча» фуқаролар амнистия акти сабаб жавобгарликдан қутулиб қолишади). Манзара жўялидек: шикоят ўрганилдими? Ҳа! Қонунбузарликлар аниқландими? Ҳа! Бу жараёнда бирор ҳужжатда Ходжаевлар номи борми? Йўқ! Номи бирор ҳужжатда зикр этилмаган одамларни қандай айблаб бўлади? Вассалом.\nМутасаддиларнинг шу каби хулосалари қўл келиб, прокурор Ходжаев Абдупатто Мадаевни судга берди. Суд шикоятчини «туҳмат» айблови билан маъмурий жавобгарликка тортди. Мана буни «1:0» деса бўлади. Мадаевнинг «шикоят машинаси» ишлайверар экан, текширувчиларнинг қадами узилмаслиги тайин. Текширишга ишқибозлар озмунчами? Энди келадиганларга суд қарори зўр дастак: «Қаёқдаги туҳматчининг ёзганларига ишониб ўтирибсизларми?». Қани, биров ғинг десин-чи?! Суд қароридан Мадаевга ўхшаган одам кўп-да ташвишга тушмайди: жаримаси арзимас экан, шунга шу-унча ваҳимами? Аммо қонунни билган шахс суднинг бундай қарорини кўзига тўтиё қилиши мумкин: чунки шу бир парча ҳужжат унча-мунча одамнинг салкам «олабўжи» эканига етиб ортади.\nАлқисса, суд қарори Хождаевларга яхшигина қалқон, Абдупатто Мадаевнинг қамоқ сари очилган йўлидаги илк яшил чироққа айланди...\nЮқоридаги манзаралар томонлар ўртасидаги «жанг» фақат «қонун доирасида» бўлибди-да деган хаёлга бошлаши мумкин. Бир қарашда шундай. Бироқ бу жараёнда «кўча қоидалари» ҳам қўлланганга ўхшайдики, бундай демоққа қуйидаги воқеа изн берадигандай.\nАбдупатто Мадаев тўхтовсиз шикоятлар ёзиб, кўпларнинг «мазасини қочириб» юрган кунларнинг бирида Ўткир Қурбонов ва Шавкат Қаҳҳоров деган шахслар алламаҳалда унинг уйига келиб, ҳақоратлаб, ҳатто қўл кўтаришгача боради. «Полвонлар» бегона эмасди: Ўткир Қурбонов — оқсоқол Ходжаевнинг ҳайдовчиси бўлса, Шавкат Қаҳҳоров фермер Ходжаевнинг ишчиси... Албатта, бирорта ҳужжатларда уларнинг «биз хўжайинларимизнинг буйруғини бажардик» деган гапи йўқ. Шундай экан, уларни «ёлланган» дейишга тил бормайди.\nШунга қарамай безориларнинг «қалб амри» ила томонларни яраштиришга бел боғлашганига ҳам ишониш қийин. Икки томон «сулҳи» учун ўртага тушиши мумкин ва бунга маънан ҳақли инсонларга қирғин келмаган ҳудудда Хождаевларга тобе иккита муштумзўрнинг хизматига эҳтиёж сезилиши тасаввурга сиғмайди барибир...\nАбдупатто Мадаев шикоятларини ўрганиш жараёнида мутасаддиларнинг кўпам «чуқур» кетмаслиги, қатор важлардаги мавҳумлик ёки мантиқан асосли кўринса-да, далиллар ғариблиги уларни «ўз тасдиғини топмади» дея хулоса қилмоққа изн берверади. «Тасдиғини топмаган важлар»нинг зидди туҳмат дейилиши маълум. Хуллас, «тасдиғини топмаган важлар» йиғилиб-йиғилиб, умумлаштирилиб, боз «туҳматчи»лиги ҳақидаги суд қарори тош босиб, 2017 йилнинг январь ойида Абдупатто Мадаевга нисбатан Жиноят кодексининг 139-модда 1-қисми («туҳмат») билан жиноят иши қўзғатилди. Жиноят иши Бош прокуратура томонидан қўзғатилгани, бу ҳол прокурор Ходжаев Фарғона вилояти прокуратурасидан кўтарилиб, шу даргоҳда ишлаётган пайтга тўғри келганини ҳам тасодифга йўямизми?.. Бошқа илож йўқ. Кўрдик, кўраяпмиз: фақат қоғозлар «гапираяпти», қуруқ нола-ю таваллоларнинг бир чақалик аҳмияти қолмаётир.\nАлбатта, муаян шахсга нисбатан жиноят иши қўзғатилиши унинг қип-қизил жиноятчи эканини англатмайди. Олдинда асабни қақшатувчи тергов жараёни турибди. Бу жараёнда ҳамма нарса бўлиши мумкин: очилган «иш» ёпилиши ҳам (жиноят аломатлари йўқ деган асосда), айблов яна-да тўлдирилиб, судга оширилиши ҳам. Шунга қарамай Абдупатто Мадаевга нисбатан қўзғатилган жиноят иши тақдирини аввалдан башорат қилиш қийин эмасди: албатта судга чиқади! Биринчи сабаб — «иш»ни Бош прокуратура қўзғатаяпти, амалиётда шундайки, «юқори»да очилиб, тергов қилиш учун қуйи босқичга юборилган «дело»лар доим ҳам ҳаракатдан тугатилавермайди, тергов жараёнида пичоққа илинадиган далиллар топилмаса ҳам. Чунки «юқори» ўз номи билан «юқори»-да: уларда қуйи босқичдаги «дело»ни чақириб олиб, терговчининг қарорларини бекор қилишдек ҳуқуқ бор. Шу боис «юқори»да қўзғатилган ишни бекор қилишга «пастда»ги унча-мунча терговчининг журъати етмайди. Абдупатто Мадаевга нисбатан қўзғатилган жиноят иши тергов ҳаракатларини ўтказиш учун Данғара тумани ИИБга юборилиши-ку башоратни салкам ҳақиқатга айлантиради. Чунки Бош прокуратуранинг масъул ходими жабрланувчи бўлган жиноят иши туман ИИБда тергов қилинишининг ўзи амалдаги тартибга кўпам тўғри келавермайди. Бу ўринда «юқори» ва «қуйи» фактори холислик мезонига таъсир ўтказиши эҳтимоли катта. Шунингдек, жабрланувчи хонадоннинг тумандаги нуфузини-ку кўриб турибмиз...\nАбдупатто Мадаевнинг жиноят иши бир эмас, икки эмас, нақ тўрт жилд бўлди?! Бу, шубҳасиз, терговчи «дело» судга чиқиши учун яхшигина «тер тўкканини» англатади. Унча-мунча оғир жиноят ишлари ҳам бунчалар семирмас?..\nТергов жараёнида Абдупатто Мадаевнинг «қилмиши» 139-модданинг 1-қисмидан 3-қисми «г» бандига қайта малакаланганди. Мазкур модданинг 1-қисми «...била туриб бошқа шахсни шарманда қиладиган уйдирмаларни тарқатиш» дея аталиб, жазоси озодликдан маҳрум этишгача бориб етмайди. Бироқ унинг 3-қисми «г» банди айни қилмиш «ғаразгўйлик ёки бошқа паст ниятларда» амалга оширилганини назарда тутадики, жазо ҳам шунга яраша: бир йилдан уч йилгача озодликни чеклаш ёхуд уч йилгача озодликдан маҳрум қилиш.\n...Хуллас, «дело» судда!\nКутилганидек, жиноят иши суддан силлиққина ўтиб кетди.\nСуд Абдупатто Мадаевни тўрт ҳолатда «ғаразгўйлик ёки бошқа паст ниятларда» Ходжаевларга туҳмат қилганликда айбдор деб топди.\n1. Аввало Абдупатто Мадаев оқсоқол Ходжаев ва прокурор Ходжаевга туҳмат қилиб, уларни гўёки нуфузи ва хизмат мавқеидан фойдаланиб, Данғара туманидаги «Ишонч Оқтепа» ширкат хўжалигига қарашли дала шийпонини кимошди савдосига қўйдирмасдан фермер Хождаевга ноқонуний олиб берган дея уйдирмалар тарқатганликда айбланди.\nАйни ҳолатга кенгроқ қарашга уринамиз. Дарҳақиқат, «Ишонч Оқтепа» ширкат хўжалиги балансида бўлган дала шийпони 2007 йил май ойида кимошди савдосига қўйилади. Унда қатнашиш учун бир неча фуқаро (М.Умаров, Я.Тожиев) тегишли тўловни амалга ошириб, савдо бўладиган куни айтилган жойда ҳозир бўладилар ҳам. Бироқ ўша кунга белгиланган савдо негадир бекор қилинади. Кўп ўтмай маълум бўладики, объект фермер Ходжаевга олди-сотди шартномаси орқали сотиб юборилибди. Тергов жараёнида гувоҳ тариқасида сўроқ қилинган М.Умаров, Я.Тожиев, Ю.Юсуповлар тендер ўтадиган куни прокурор Ходжаев келганини, ширкат раиси М.Мирзамаҳмудовга «...буларни нимага тўплаб ўтирибсиз, сизга отамнинг гапи тушунарли эмасми?» деганини айтишади. Яна бир гувоҳ фермер Ходжаев «Акамга айтсам қаматиб юборади» дея пўписа қилганини ҳам билдиради. Собиқ ширкат хўжалигининг раиси М.Мирзамаҳмудов ҳам гувоҳ сифатида сўроқ қилинганда «...тендер ўтадиган куни одам кўпайиб кетгани, норозилик келиб чиқмаслиги учун тендерни тўхатиб, шийпонни Аҳрор Ходжаевга тендерсиз сотганини» ошкора билдиради. Хўш, бу ерда қани туҳмат? Гувоҳларнинг гаплари осмондан олиб ёзилаётгани йўқ, ҳамма кўрсатмалар жиноят иши қабатларида турибди. Гап шундаки, юқорида номлари қайд этилган айрим гувоҳлар суд мажлисига чақирилмаган бўлса, айримларининг кўрсатмаларига шунчаки эътибор бериб ўтирилмаган. Шу ўринда бир ҳолат: фермер Ходжаевга сотилган объект бўйича имзоланган олди-сотди шартномаси(12.05.2007)ни орадан саккиз йил ўтиб, Мадаев тўхтовсиз шикоятлар ёзаётган пайтда фуқаролик ишлари бўйича Қўқон туманлараро суди томонидан ҳақиқий деб топиш ҳақида ҳал қилув қарори (23.04.2015) чиқарилади. Орадан шунча йил ўтиб, биров билиб-биров билмаган олди-сотди шартномасини ҳақиқий деб топиш ҳақида судда даъво қўзғашга нима мажбур қилди? Бу асоси мўрт шартноманинг «қонунан мустаҳкамлаб» қўйилишими? Ёки буям навбатдаги «юридик финт»ми? Албатта, суд қарори кучда экан, объектга боғлиқ ҳар қандай ҳолат ҳуқуқий қувватини йўқотаверади. Суд қарори бекор қилиниши мумкинми? Эҳтимол. Бунинг учун томонлардан бири норози бўлиб, юқори босқич судига шикоят бериши керак. Бироқ норози томоннинг ўзи йўқ: «Ишонч Оқтепа» ширкати аллақачон тугатилган бўлса, объект соҳиби эса «менинг фойдамга чиқарилган суд қарорини бекор қилинг» дея шикоят берадиган аҳмоқ эмас. Прокуратура-чи? Индамадик. Хулоса — ўзингизга тан.\n2. Абдупатто Мадаевга тиркалган яна бир айбки, у прокурор Ходжаев гўёки туман ҳокимига тазйиқ ўтказиб, «Оятулло Тўлабой юлдузи» фермер хўжалигининг 46 гектар ерини қариндоши Илҳом Усмоновга олдириб берган...\n«Оятулло Тўлабой юлдузи» фермер хўжалигининг ери ҳоким томонидан олиб қўйилиб, Илҳом Усмоновга берилгани — факт. Бу борада чиқарилган ҳокимнинг қарорларида қўпол равишда қонунбузарликларга йўл қўйилгани ҳам факт! Буни прокурор томонидан киритилган протест ва тақдимномалар яққол тасдиқлаб турибди. Масала шундаки, айни жараёнда ҳам бирорта ҳужжатларда жабрланувчининг номи кўринмайди. Шунга қарамай қизиқ ҳолатлар етарли: бевосита Ходжаевлар ёки уларга яқин одамларга ерми ёки бирорта объектми бериладиган бўлса, албатта қонунбузарлик содир бўлади. Бу қонунсизликлар қачонки Абдупатто Мадаев шикоят ёзсагина аниқланади, бўлмаса — йўқ... Шу ўринда қайси мақол ёдга келади? Э, ўлманг: шамол бўлмаса дарахтнинг учи қимирламайди.\nАйни эпизодда «туҳмат» аломатларини сезаяпсизми?\n3. Абдупатто Мадаевнинг яна бир айбики: «...жиноят ишлари бўйича Данғара тумани суди томонидан Ўткир Қурбонов ва Шавкат Қаҳҳоровлар 15 ва 12 суткадан маъмурий қамоққа мустаҳиқ этилиб, жазони тўла ўташган бўлса-да, прокурор Ходжаевнинг аралашуви билан улар муддатидан аввал жазодан қутулиб кетишди қабилида уйдирма тарқатган». Мадаевнинг бу борадиги важларини маъмурий қамоқ муассасасининг тегишли ҳужжатларини кўздан кечириб, «полвонлар» билан бир камерада сақланган шахсларни аниқлаб, сўроқ қилиб, уларга сарфланган озиқ-овқат ва бошқа харажатларни аниқлаб, кейин «туҳмат» дея талқин қилинганда эди, суднинг холислигига гап йўқ деб баралла айтиш мумкин бўларди. Шунгаки ҳафсала қилмабдими, демак...\n4. Айбловнинг ўзак томири ҳисобланган тўртинчи эпизодга атрофлича тўхталиш керакка ўхшайди. Чунки Абдупатто Мадаев шунчаки туҳмат қилишда эмас, балки қилмишни «ғаразгўйлик ёки бошқа паст ниятларда» содир этганликда айбланмоқда. Хўш, унинг «ғаразгўйлик ва бошқа паст ниятлари» нималарда кўринади? Айбловга кўра унинг асл нияти шунда эканки, Ходжаевлар ҳақида уйдирмалар тарқатиб, уларни шарманда қилиб, «Данғара сайёд стил»га бириктириб берилган 1 гектар ерни қўлга киритгач, уни (ерни!) катта суммага пуллаш бўлган экан?!\nОл-а деворгинг келади, аввало ер хусусий мулк эмаски, «енг ичида» сотиб юбориш мумкин бўлса? Боз ҳоким аллақачон «фатвоси»ни ўқиган, Ходжаевларнинг меҳри тушган ерни-я? Бунга ким ишонади?\nЖиноят ишида айни эпизод имкон қадар далилланган. Далилки, иш ҳужжатлари орасида И.Сулаймонов деган шахснинг сирли аризаси мавжуд. Бу ариза қачон ёзилгани, ким ва қайси санада қабул қилгани номаълум: бир варақ қоғозга нари-бери битилган — вассалом. Унда «...икки йил аввал «Фаттоҳ» деган шахс келиб, еримни 150 минг АҚШ долларига сотаман деди» деган мазмун бор, холос. Мазкур ариза муаллифининг сўроқ баённомасида бу мазмун бироз кенгайиб қуйидагича кўриниш олади: «...2016 йил «Абдупатто» ва «Дилшод» исмли йигитлар келиб, («Абдупатто») 1,5 гектар ерим бор, сотаман деди». Сирли аризадаги «Фаттоҳ» сўроқ баённомасида «Дилшод»га айланиб қолаётганининг ўзи қизиқ. «Дилшод» шу туманда истиқомат қилувчи Дилшод Қаҳҳоров экан. Эътиборлиси, у ҳам бегона бўлиб чиқмади: Абдупатто Мадаевга нисбатан безорилик ҳаракати содир этган Шавкат Қаҳҳоровга (фермер Ходжаевнинг ишчиси) ини ҳисобланади. Демак, Қаҳҳоров ва Мадаев ўртасида адоват борлиги эътиборга олинса, унинг кўрсатмаларини холис ва ҳаққоний дейишнинг иложи йўқ. Бу эса ўз-ўзидан унинг судда «...А.Мадаев билан бирга И.Сулаймоновнинг олдига бориб, ерни сотиш масаласида гаплашганмиз» деган маънодаги гапларига асосли шубҳа уйғотмайдими? Устига устак, у бу ҳақда дастлабки терговда чурқ этмай, судда, айбловлар чок-чокидан сўкилиб кетай деган пайтда «сайрайди», холос. Шунга қарамай «ер сотилиши» борасидаги чўпчакнамо ҳолат, сирли ариза ва бегона бўлмаган шахснинг шубҳали кўрсатмалари «ишончга сазовор» деб топилди. Судланувчи Абдупатто Мадаев эса «...И.Сулаймонов олдига бормаганман, ер сотаман деб айтмаганман, бу қип-қизил туҳмат!» деганича чирқиллиб қолаверди...\n...Юқоридаги тўртта эпизод Абдупатто Мадаевга икки йил озодликдан маҳрум этиш жазоси тайинланишига кифоя қилиб, у суд залидан қамоққа олинди. Ҳукмда «жазони қаттиқ тартибли колонияларда ўташ» белгилангандики, бу маҳкумнинг илгари бир неча бор судланганига боғланди. Ажаб, мамлакатимизда ўтказилаётган инқилобий ислоҳотлар ҳали Фарғонага етиб бормаган чоғи. Бугун президентнинг халқпарвар сиёсати туфайли ҳатто турли бузғунчи оқимлар таъсирига тушиб, қидирувда бўлган шахслар қайтиб келса, уларга қамоқ жазоси таҳдид солаётгани йўқ. Тайёр боғи вайрон этилганидан «дод!» деб, ўз ҳақ-ҳуқуқини талаб қилиши оқибатида ўта баҳсли айбловлар билан туҳматчига чиқарилган инсонга нисбатан бундай оғир жазо тайинланишини нима билан оқлаб бўлади?\n...Алалхусус, туман ҳокимининг битта фермердан зўрлик билан тортиб олиб, бошқага ғайриқонуний равишда берворган ери шунча кўргиликларга олиб келди.\nБугун Абдупатто Мадаев қамоқда. Салкам уч йил курашиб-курашиб етиб келган жойи шу бўлди.\nБу орада Алишер Ходжаев Марғилон шаҳрига прокурор этиб тайинланди.\nҲоким Ш.Абдусаломов эса Данғарадан Тошлоқ туманига, худди шу лавозимга ўтказилди.\nБу «жанг»нинг бошқа иштирокчилари ҳаёти ҳам тинч-осуда давом этаётир...\nБир эмас, бир неча оиланинг тирикчилик манбаига айланаёзган «Субҳонбоев» фермер хўжалиги боғи ўрни айни кунларда тап-тақир. Яқин келажакда бу жойда янги уйлар қад кўтаради чамаси, у ер-бу ерида бетон ишлари бошланиб кетибди.\nАжаб, қамоқдан Абдупатто Мадаев қандай руҳият ва кайфият билан чиқар экан?\nФарғона судланган фермер аёллар\nЖамият 10/08, 15:11\nЖамият 20/10, 16:55\nЖамият 12/10, 09:32\n«Инсдан бўлсанг чиқ! Жинсдан бўлсанг чиқ! Чиқ-е!» (фельетон)\nЖамият 12/06, 14:09\nҲодиса 08/06, 00:02\nЯна бир МИБ ходими калтакланди


2439-3-сон 21.04.2016. Солиқ ҳисоботининг шаклларига ўзгартириш ва қўшимчалар киритиш тўғрисида\n[Ўзбекистон Республикаси Адлия вазирлиги томонидан 2016 йил 21 апрелда 2439-3-сон билан давлат рўйхатидан ўтказилган]\n1. Ўзбекистон Республикаси Молия вазирлиги ва Давлат солиқ қўмитасининг 2013 йил 4 мартдаги 23, 2013-8-сонли «Солиқ ҳисоботининг шаклларини тасдиқлаш тўғрисида»ги қарорига (рўйхат рақами 2439, 2013 йил 22 март) (Ўзбекистон Республикаси қонун ҳужжатлари тўплами, 2013 й., 12(I)-сон, 162-модда) билан тасдиқланган солиқ ҳисоботининг шаклларига иловага мувофиқ ўзгартириш ва қўшимчалар киритилсин.\n2. Белгилаб қўйилсинки, 2015 йил учун солиқ ҳисоботи 2015 йилда амал қилган тартиб ва шакллар асосида тақдим этилади.\n2016 йил 25 март,\nЎзбекистон Республикаси Молия вазирлиги ва Давлат солиқ қўмитасининг 2016 йил 25 мартдаги 19 ва 2016-13-сон қарорига\nа) Юридик шахслардан олинадиган фойда солиғи ҳамда ободонлаштириш ва ижтимоий инфратузилмани ривожлантириш солиғи бўйича жорий тўловларни ҳисоблаш учун маълумотнома мазкур ўзгартириш ва қўшимчаларнинг 1-иловасига мувофиқ таҳрирда баён этилсин;\nб) Солиқ тўловчи тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nв) Юридик шахслардан олинадиган фойда солиғи ва ободонлаштириш ва ижтимоий инфратузилмани ривожлантириш солиғи ҳисоб-китобида:\n02 ва 03-варақлар мазкур ўзгартириш ва қўшимчаларнинг 2-иловасига мувофиқ таҳрирда баён этилсин;\n1-илова «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n130-сатр қуйидаги таҳрирда баён этилсин:\nходимларга тўланадиган моддий ёрдам, Ўзбекистон Республикаси Солиқ кодексининг 143 ва 145-моддаларида назарда тутилган моддий ёрдам бундан мустасно\n«М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n3 ва 4-иловалар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n030-сатр қуйидаги таҳрирда баён этилсин:\nСолиқ солишдан озод этиладиган фойда — жами (031 — 03..-сатрлар йиғиндиси, бироқ 020-сатрдан кўп эмас),\n11-варақ мазкур ўзгартириш ва қўшимчаларнинг 3-иловасига мувофиқ таҳрирда баён этилсин;\n010 ва 020-сатрлар қуйидаги таҳрирда баён этилсин:\nСолиқ солинадиган фойда (Ҳисоб-китобнинг 130-сатри, бироқ «0»дан кам эмас)\nСолиқ солинадиган фойдани камайтириш — жами (030-сатр + 040-сатр + 050-сатр, бироқ 010-сатрдан кўп эмас)\n7 — 10-иловалар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n11-илова мазкур ўзгартириш ва қўшимчаларнинг 4-иловасига мувофиқ таҳрирда баён этилсин;\nизоҳнинг 4-бандидаги «171» рақами «170» рақами билан алмаштирилсин;\nМобиль алоқа хизматларини кўрсатувчи ташкилотлар (уяли алоқа компаниялари) 060 ва 070-сатрларни тўлдирмайдилар.»;\n070-сатрнинг «Кўрсаткичлар» устунидаги «171» рақами «170» рақами билан алмаштирилсин;\nизоҳнинг 2-бандидаги «171» рақами «170» рақами билан алмаштирилсин;\nг) Солиқ агентлари томонидан тўлов манбаида ушлаб қолинадиган дивидендлар ва фоизлар кўринишида тўланадиган даромадлардан олинадиган солиқ ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nд) Тўлов манбаида солиқларни ушлаб қоладиган солиқ агенти тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nе) Жами даромад суммаси ва тўлов манбаидан ушлаб қолинган юридик шахслардан олинадиган фойда солиғининг умумий суммаси тўғрисида маълумотнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nж) Норезидентларнинг даромадидан юридик шахслардан олинадиган фойда солиғини тўлов манбаида ушлаб қолувчи солиқ агенти тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nз) Норезидентларнинг даромадидан солиқ агенти томонидан тўлов манбаидан ушлаб қолинадиган юридик шахслардан олинадиган фойда солиғининг ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nи) Даромад суммаси ва ушлаб қолинган солиқнинг жами суммаси тўғрисида маълумотнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nк) Ўзбекистон Республикаси ҳудудида фаолиятни доимий муассаса орқали амалга оширадиган Ўзбекистон Республикаси норезиденлари томонидан тўланадиган юридик шахслардан олинадиган фойда солиғининг ҳисоб-китобида:\n210-сатр қуйидаги таҳрирда баён этилсин:\nҲисобланган юридик шахслардан олинадиган фойда солиғининг бюджетга тўланиши лозим бўлган суммаси (+) ёки камайтириладиган суммаси (–) (190-сатр — 200-сатр)\nқуйидаги мазмундаги 220-сатр билан тўлдирилсин:\nЮридик шахслардан олинадиган фойда солиғининг бюджетга тўланиши лозим бўлган суммаси*** (210-сатрдан)\nқуйидаги мазмундаги ҳавола билан тўлдирилсин:\n«*** Агар Ўзбекистон Республикасининг норматив-ҳуқуқий ҳужжатлари билан юридик шахслардан олинадиган фойда солиғини тўлаш бўйича тўлиқ озод этиш кўринишида имтиёз берилган бўлса, қуйидаги изоҳ билан ушбу сатрда «0» қиймати қўйилади:\n___________________________га мувофиқ (норматив-ҳуқуқий ҳужжатнинг тури, санаси, рақами, номи ва унинг тегишли банди кўрсатилади) озод этилган.».\n2-илованинг 130-сатри қуйидаги таҳрирда баён этилсин:\nа) Ҳисобланган ва амалда тўланган даромадлар суммалари ҳамда жисмоний шахслардан олинадиган даромад солиғининг ушлаб қолинган суммалари тўғрисидаги маълумотларда:\n02 — 05-варақлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n035-сатрда «қурувчи шахслар» деган сўзлардан кейин «шунингдек уларнинг мазкур кредитлар бўйича биргаликдаги қарз олувчи бўлган оила аъзолари» деган сўзлар билан тўлдирилсин;\nб) Тўланган даромадлар ва ушлаб қолинган жисмоний шахслардан олинадиган даромад солиғи суммалари тўғрисида маълумотноманинг 01 — 05-варақлари «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nв) Асосий бўлмаган иш жойидан даромадлар олган жисмоний шахслар тўғрисида маълумотнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nг) Жисмоний шахсларга мол-мулкни ижарага беришдан олинган жисмоний шахснинг даромадлари тўғрисидаги дастлабки тарздаги декларациядан «М.Ў.» деган қисқартма чиқариб ташлансин;\nд) Жисмоний шахснинг жами йиллик даромади тўғрисидаги декларацияда:\n01-варақдан «М.Ў.» деган қисқартма чиқариб ташлансин;\n12-банднинг «к» кичик бандида «қурувчи шахслар» деган сўзлардан кейин «шунингдек уларнинг мазкур кредитлар бўйича биргаликдаги қарз олувчи бўлган оила аъзолари» деган сўзлар билан тўлдирилсин.\nа) Қўшилган қиймат солиғи тўловчиси тўғрисида маълумот «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n02-варақ мазкур ўзгартириш ва қўшимчаларнинг 5-иловасига мувофиқ таҳрирда баён этилсин;\n010-сатрдаги «5» ва «6» рақамлар тегишинча «6» ва «7» рақамлар билан алмаштирилсин;\n040-сатр қуйидаги таҳрирда баён этилсин:\nиссиқ сув таъминоти (ҳисобга олиш асбоблари мавжуд бўлмаган тақдирда) ва марказий иситиш учун тасдиқланган истеъмол нормаларидан ортиқ миқдорда аҳолига етказиб бериладиган иссиқлик энергияси бўйича (9-илованинг 5, 6-устунлари 060-сатри)\n040-сатрдан кейин қуйидаги мазмундаги 041-сатр билан тўлдирилсин:\nЎзбекистон Республикаси Солиқ кодексининг 220-моддасида назарда тутилган бошқа ҳолларда\n050-сатр қуйидаги таҳрирда баён этилсин:\nҳисобга олинадиган ҚҚС суммаси ҳисоб-китоби учун фойдаланиладиган олинган товарлар (ишлар, хизматлар) бўйича ҚҚС суммаси (010-сатр + 020-сатр — 030-сатр — 040-сатр — 041-сатр)\n«Изоҳ: 040-сатр аҳолига иссиқлик энергиясини реализация қилувчи корхоналар томонидан тўлдирилади.»;\n2-илова мазкур ўзгартириш ва қўшимчаларнинг 6-иловасига мувофиқ таҳрирда баён этилсин;\n020-сатрдан кейин қуйидаги мазмундаги 021-сатр билан тўлдирилсин:\nАввалги солиқ даврида экспортга жўнатилган товарлар учун жорий солиқ даврида ҳақиқатда келиб тушган тушум, жўнатиш кунидаги ЎзР Марказий банки томонидан белгиланган курс бўйича миллий валютадаги эквивалентда (аввалги солиқ даврининг Ҳисоб-китобга 2-илова 4-уст. 010431-сатри)\n01023 ва 01024-сатрлар қуйидаги таҳрирда баён этилсин:\n«Ўздонмаҳсулот» АК корхоналари учун солиқ солинадиган сумма**\nаҳолига реализация қилинадиган табиий газ\n01024-сатрдан кейин қуйидаги мазмундаги 01025-сатр билан тўлдирилсин:\nбошқа солиқ солинадиган реализация (0102-сатр — 01021-сатр — 01022-сатр — 01023-сатр — 01024-сатр)\nҚийматига ҚҚС суммасини ҳам ўз ичига оладиган товарлар (ишлар, хизматлар) реализацияси бўйича оборотлар бўйича ҚҚС суммаси (оборот х 20/120) формуласи бўйича аниқланади.\n* Дон ва донни дастлабки қайта ишловдан кейинги қўшимча маҳсулотлар ва чиқиндиларнинг реализациясини амалга оширувчи «Ўздонмаҳсулот» АК корхоналари учун соф тушум солиқ солинадиган обороти устама нарх ҳисобланувчи тизим ичидаги корхоналарга давлат ресурсидаги донни саноат йўли билан қайта ишлаш учун реализация қилиш бўйича оборотига камайтирилади.\nУн реализациясини амалга оширувчи «Ўздонмаҳсулот» АК корхоналари учун соф тушум қонун ҳужжатларида назарда тутилган ўзига хос хусусиятларни инобатга олган ҳолда аниқланади.\nРеспублика ички истеъмолчиларига пахта толасини жаҳон баҳосида қўшилган қиймат солиғи билан тасдиқланган прейскурант нархларидан паст нархда реализация қилинган тақдирда, ушбу ҳажм бўйича соф тушум жаҳон баҳосидан келиб чиқиб қуйидаги формула бўйича ҳисобланади: чегирмани ҳисобга олган ҳолда жаҳон баҳоси — (чегирмани ҳисобга олган ҳолда жаҳон баҳоси х 20/120).\n** 01023-сатр «Ўздонмаҳсулот» АК корхоналари томонидан қуйидаги ҳолларда:\nсолиқ солинадиган обороти, қонун ҳужжатларида назарда тутилган ўзига хос хусусиятларни инобатга олган ҳолда аниқланадиган ун реализациясида тўлдирилади.»;\n5 — 8-иловалар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nмазкур ўзгартириш ва қўшимчаларнинг 7-иловасига мувофиқ 9-илова билан тўлдирилсин;\nв) Ўзбекистон Республикаси норезидентларидан олинган ишлар, хизматлар бўйича қўшилган қиймат солиғи тўловчиси тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nг) Ўзбекистон Республикаси норезидентларидан олинган ишлар, хизматлар бўйича қўшилган қиймат солиғи ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nд) Ҳисобварақ-фактураларни ҳисобга олиш ва расмийлаштириш тартибида:\n15-банднинг ўн учинчи хатбошиси қуйидаги таҳрирда баён этилсин:\n«Ҳисобварақ-фактура раҳбар ва бош бухгалтер томонидан имзоланади ва корхона муҳри билан (муҳр мавжуд бўлган тақдирда) тасдиқланади.»;\nилова «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nе) Олинган ва реализация қилинган товарлар (ишлар, хизматлар) бўйича ҳисобварақ-фактуралар (ҳисобварақ-фактура ўрнини босадиган ҳужжатлар) реестрини юритиш тартиби 24-бандининг биринчи хатбошиси қуйидаги таҳрирда баён этилсин:\n«Сотиб олиш реестри ва Сотиш реестри электрон кўринишда юритилиши мумкин. Бу ҳолатда ҳисобот (солиқ) даври тугаши билан, бироқ тугаган солиқ давридан кейинги ойнинг 20-кунидан кечиктирмасдан Сотиб олиш реестри ва Сотиш реестри принтердан чиқарилади, варақлари рақамланади, ип билан тикилади ва муҳр билан «(муҳр мавжуд бўлган тақдирда) тасдиқланади.».\n4. 4-илова мазкур ўзгартириш ва қўшимчаларнинг 8-иловасига мувофиқ таҳрирда баён этилсин.\nЕр қаъридан фойдаланганлик учун солиқ тўловчи тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nЕр қаъридан фойдаланганлик учун солиқ ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nТижоратбоп топилма бонуси ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\n________ йилдаги солиқ даври учун сув ресурсларидан фойдаланганлик учун солиқ бўйича жорий тўловларни ҳисоблаш бўйича маълумотнома (солиқ даврида сув ресурсларидан фойдаланганлик учун солиқ суммаси энг кам иш ҳақининг икки юз бараваридан камни ташкил этадиган микрофирмалар ва кичик корхоналар жумласига кирмайдиган юридик шахслар, шунингдек микрофирмалар, кичик корхоналар ва якка тартибдаги тадбиркорлар (алкоголсиз ичимликлар ишлаб чиқариш корхоналари бундан мустасно) «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n______ йилдаги солиқ даври учун сув ресурсларидан фойдаланганлик учун солиқ бўйича жорий тўловларни ҳисоблаш бўйича маълумотнома (алкоголсиз ичимликлар ишлаб чиқариш корхоналари учун) «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nСув ресурсларидан фойдаланганлик учун солиқ ҳисоб-китобининг 01, 03, 04 ва 05-варақлари «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nа) ______ йилдаги солиқ даври учун юридик шахсларнинг мол-мулкига солинадиган солиқ бўйича жорий тўловларни ҳисоблаш бўйича (микрофирмалар ва кичик корхоналар учун) маълумотнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nб) Юридик шахсларнинг мол-мулкига солинадиган солиқ ҳисоб-китобида:\n01-варақ «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n02-варақ мазкур ўзгартириш ва қўшимчаларга 9-иловага мувофиқ таҳрирда баён этилсин;\n04, 05, 07, 08 ва 09-варақлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nа) Ер солиғи тўловчи юридик шахс тўғрисида маълумот «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nб) Жорий солиқ даврининг 1 январдаги ҳолат бўйича қишлоқ хўжалиги аҳамиятига молик бўлмаган ерлар учун тўланадиган ер солиғи ҳисоб-китобида:\n02-варақ «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n1 ва 2-иловалар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nв) Жорий солиқ даврининг 1 январдаги ҳолати бўйича қишлоқ хўжалиги аҳамиятига молик ерлар учун тўланадиган ер солиғи ҳисоб-китобида:\n06-варақ «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n1 ва 2-иловалар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nТранспорт воситаларига бензин, дизель ёқилғиси ва газ ишлатганлик учун олинадиган солиқ тўловчи ҳақидаги маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nТранспорт воситаларига бензин, дизель ёқилғиси ва газ ишлатганлик учун олинадиган солиқ ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\n10. 10-илова мазкур ўзгартириш ва қўшимчаларнинг 10-иловасига мувофиқ таҳрирда баён этилсин.\nа) Бюджетдан ташқари Пенсия жамғармасига, Республика йўл жамғармасига ва Таълим ва тиббиёт муассасаларини реконструкция қилиш, мукаммал таъмирлаш ва жиҳозлаш бўйича бюджетдан ташқари жамғармасига мажбурий ажратмалар тўловчилар тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nб) Бюджетдан ташқари Пенсия жамғармасига, Республика йўл жамғармасига ва Таълим ва тиббиёт муассасаларини реконструкция қилиш, мукаммал таъмирлаш ва жиҳозлаш бўйича бюджетдан ташқари жамғармасига мажбурий ажратмалар ҳисоб-китобида:\n1-илова «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nа) Солиқ солиш тартибини қўллаш тўғрисида хабарнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nб) Ягона солиқ тўлови тўловчилари томонидан ихтиёрий равишда қўшилган қиймат солиғини тўлашга ўтиш ёки тўлашни рад этиш тўғрисида хабарнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nв) Ягона солиқ тўловини тўлаш муддатини кечиктириш ҳуқуқини олиш тўғрисида ариза «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nг) Умумбелгиланган солиқларнинг ҳисоблаб чиқарилган суммаси тўғрисида маълумотнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nд) Ягона солиқ тўлови тўловчиси тўғрисида маълумот мазкур ўзгартириш ва қўшимчаларнинг 11-иловасига мувофиқ таҳрирда баён этилсин;\nе) Ягона солиқ тўлови ҳисоб-китобида:\n02, 03 ва 04-варақлари мазкур ўзгартириш ва қўшимчаларнинг 12-иловасига мувофиқ таҳрирда баён этилсин;\n1, 2 ва 3-иловалар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\n4 ва 5-иловалар мазкур ўзгартириш ва қўшимчаларнинг 13 ва 14-иловаларига мувофиқ таҳрирда баён этилсин;\nАгар солиқ тўловчи белгиланган ставкани экспорт улушига боғлиқ ҳолда тузатиш киритмаса, 060-сатрда 050-сатрда белгиланган ставка кўрсатилади ҳамда Ягона солиқ тўлови ҳисоб-китобининг 080-сатрига ўтказилади. Умумий реализация ҳажми деганда, барча фаолият турларидан олинган соф тушум суммаси тушунилади. Бунда экспорт улуши ўсиб бориш тартибида аниқланади.\nЭкспорт улушини ҳисоблашда ўзи ишлаб чиқарган хом ашё товарлари — пахта толаси, ип калава, пахта линти, хом нефть, газ конденсати, нефть маҳсулотлари, табиий газ, электр энергияси, қимматбаҳо, рангли ва қора металлар, рангли ва қора металлар прокати, синиқлари ва чиқиндиларини реализация қилишга доир экспорт ҳажми ҳисобга олинмайди.»;\n7 ва 8-иловалар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nж) Ягона солиқ тўлови тўловчиси — якка тартибдаги тадбиркор тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nз) Ягона солиқ тўлови ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nа) Ўзи ишлаб чиқарган қишлоқ хўжалик маҳсулотларини ишлаб чиқариш ва қайта ишлаш тўғрисида маълумот «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nб) Ягона ер солиғи тўловчи тўғрисида маълумот «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nв) Солиқ тўловчининг ер участкалари тўғрисида маълумот «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nг) Жорий солиқ даврининг 1 январдаги ҳолати бўйича ягона ер солиғи ҳисоб-китобида:\n04-варақ «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nд) Солиқ солиш тартибини қўллаш тўғрисида хабарнома «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nФаолиятнинг айрим турлари билан шуғулланувчи қатъий белгиланган солиқ тўловчи — юридик шахс тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nЮридик шахслар учун қатъий белгиланган солиқ ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nАйрим турдаги товарлар чакана савдосини ва айрим турдаги хизматлар кўрсатишни амалга ошираётган юридик шахс тўғрисида маълумотлар «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин;\nТоварларнинг айрим турлари билан чакана савдо қилиш ва айрим турдаги хизматлар кўрсатиш ҳуқуқи учун йиғимлар ҳисоб-китоби «М.Ў.» деган қисқартмадан кейин «(муҳр мавжуд бўлган тақдирда)» деган сўзлар билан тўлдирилсин.\nСолиқ ҳисоботларига киритилаётган ўзгартириш ва қўшимчаларга 1-илова.\nСолиқ ҳисоботларига киритилаётган ўзгартириш ва қўшимчаларга 2-илова.\nСолиқ ҳисоботларига киритилаётган ўзгартириш ва қўшимчаларга 3-илова.\nСолиқ ҳисоботларига киритилаётган ўзгартириш ва қўшимчаларга 4-илова.\nСолиқ ҳисоботларига киритилаётган ўзгартириш ва қўшимчаларга 5-илова.\nСолиқ ҳисоботларига киритилаётган ўзгартириш ва қўшимчаларга 6-илова.\nСолиқ ҳисоботларига киритилаётган ўзгартириш ва қўшимчаларга 7-илова.\nСолиқ ҳисоботларига киритилаётган ўзгартириш ва қўшимчаларга 8-илова.\nСолиқ ҳисоботларига киритилаётган ўзгартириш ва қўшимчаларга 9-илова.\nСолиқ ҳисоботларига киритилаётган ўзгартириш ва қўшимчаларга 10-илова.\nСолиқ ҳисоботларига киритилаётган ўзгартириш ва қўшимчаларга 11-илова.\nСолиқ ҳисоботларига киритилаётган ўзгартириш ва қўшимчаларга 12-илова.\nСолиқ ҳисоботларига киритилаётган ўзгартириш ва қўшимчаларга 13-илова.\nСолиқ ҳисоботларига киритилаётган ўзгартириш ва қўшимчаларга 14-илова.\n(Ўзбекистон Республикаси қонун ҳужжатлари тўплами, 2016 й., 16-сон, 171-модда)


Ярим миллиард сўмга машина олган Дилими синглисига ҳам автомобиль совға қилди — видео - ShouBiz.uz\nЯнгиликлар 19:40 | 23.5.22\nАввалроқ Дилшод Назаров онасига ҳовли совға қилганди. Дилшод Назаровнинг сўзларига кўра, ҳовлида яшаш онасининг катта орзуларидан бири бўлган. Шу сабабли ҳам блогер байрам учун айнан ҳовли совға қилишни ҳохлаган.\n«Бугун мен учун жуда ҳам бахтли кун. Олдинлари онажоним набираларини ҳовлида ўйнатишни, ўша ерда келини қўлидан чой ичишни орзу қиларди. Мана айнан бугун онажонимга ўша ҳовлини совға қилмоқчиман. Ниятларини амалга оширмоқчиман», — дейди блогер.\nШунингдек, блогер ўзи учун салкам ярим миллиард сўмга машина сотиб олган. Дилшод Назаров кроссовер «Hongqi HS5» автомобилини сотиб олган. Блогер машинага 6 ой олдин яъни тўйига 15 кун қолганда тўлов қилган. Актёрнинг сўзларига кўра, шу вақт мобайнида ҳар куни машина қачон келишини сўраган.\n«Бугун жуда ҳаяжонли ва қувончли кун. Бу машина ҳар олти ойда сотувга чиқарилади. Мен тўйга ўн беш кун қолганда машинанинг пулини тўлаганман ва шу олти ой давомида ҳар куни қачон келишини сўраганман. Сизлар билан яна бир қувончли таассуротимни ўртоқлашдим», — дейди Дилими.\nПубликация от Назаров Яхши бола😇 (@dili.me)


ИнтерФУТБОЛ :: Диёр Имомхўжаев: "Афсуски, пандемия бир қатор режаларимизга ҳалал берди".\nДиёр Имомхўжаев: "Афсуски, пандемия бир қатор режаларимизга ҳалал берди".\nПФЛ директори вазифасини бажарувчи Диёр Имомхўжаев "Пахтакор" - АГМК учрашуви нихоясига етгач эътиборга молик кичик молҳаза юритди.\n"Ҳатто 2018 йилда ҳам Пахтакор бир қатор футболчиларини ўзига яқин жамоаларга ижарага бериши кўп муҳокама қилинарди. ЎзПФЛ регламент орқали буни тартибга солди. Бугунга келиб, бирор клуб шу лигадаги бошқа бир клубга иккитадан ортиқ футболчисини ижарага бера олмайди. Ҳолат анча яхшиланди.\nЯқиндагина ҳам ижарага берилган футболчи ўз клубига қарши ўйинларда майдонга тушмаслиги келишиб олинарди. ЎзПФЛ бундай келишувларни рўйхатдан ўтказмайдиган бўлди. Бугун Пахтакорга қарши учрашувда биринчи голга ассистентлик қилган, ўйин давомида Пахтакор ҳимоячиларини шошириб турган Ҳожимат Эркинов асли Пахтакор тарбияланувчиси. Ҳуқуқий жиҳатдан ҳамон Пахтакорга тегишли бўлган ёш иқтидор эгаси, АГМК клубида ижара асосида ҳаракат қилади. Яъни, бу жараён ҳам тартибга келди.\nБиз ишлашда давом этамиз. Яхши таклифларни эса албатта ўрганиб чиқамиз. Афсуски, пандемия бир қатор режаларимизга ҳалал берди. Тўлиқ бахт учун Қирғизистон ва Тожикистон клублари ҳам тўп сурадиган Лига кубоги ва худди Суперлига каби ўтиши белгилаб қўйилган U-18 биринчилиги етишмаяпти. Вирус бизни тарк этса, 2021 йил бугунгисидан яхшироқ бўлади деб ишонамиз".


Қозоғистон полиция хизмати 86 та янги Cobalt автомобилидан фойдаланади – Газета.uz\n23 июн 2021, 11:06 Жамият\nШимолий Қозоғистон вилояти полиция хизмати 86 та янги Cobalt автомашинасини харид қилди. Бу ҳақда Tengrinews нашри хабар бермоқда.\nМаълум қилинишича, Шимолий Қозоғистон вилояти полициясига Қозоғистон полицияси куни арафасида 86 та янги Chevrolet Cobalt автомобили калитлари вилоят ҳокими Кумар Аксакалов томонидан тантанали равишда топширилган.\nҚайд этилишича, Chevrolet Cobalt русумидаги 86 автомашинанинг барчаси вилоят бюджетидан сотиб олинган бўлиб, улар маҳаллий полиция инспекторлари ишида қулайликлар яратиш учун мўлжалланган.\n«„SaryarkaAvtoProm“ компанияси янгиланган автопарк милиция ходимларига имкон қадар тезроқ ҳаракат қилиш, жиноятчиликнинг олдини олиш ва камайтириш вазифаларини етарли даражада бажаришга имкон беришига ишонади», — дейилади хабарда.\nUzAuto Motors ахборот хизматининг қўшимча қилишича, Қозоғистон бозорида Chevrolet бренди сотувда етакчи ўринни эгаллаб турибди. Қозоғистонда 2021 йилнинг биринчи 5 ойида энг кўп сотилган автомобиллардан бири Chevrolet Cobalt бўлган.\nМаълумот учун, Қозоғистонда март ойида 1001 дона, апрель ойида 1355 дона Cobalt автомобили сотилган.


Турк ва “туркийлик” ҳақида: мафкура божмонлари « O'zbekiston ERK Demokratik Partiyasi\n12 November 2021 - 22:32\nЯқинда “Озодлик” радиосидан ўзбек зиёлиларининг\nТуркистон ҳақидаги фикрларини эшитиб, хурсанд бўлдик. Агар\nЎзбекистон президентининг “Туркистон – умумий уйимиз” деган\nТуркияда чиқадиган “Hurriyer” газетаси 18.04.95 сони\nибораси самимий бўлса эди, бундан ҳам хурсанд бўлардик. Фақат, турк жумҳуриятлари тўпланган улуслараро мажлис ва машваратга келган ўзбекистонлик вакиллар ҳанузгача “турк” калимасини рад қилиб келаётгани таажжубланарлидир.\nБу одамларни ким тайёрлаб юборди, билиш қийин.\nИлгари улар Московнинг кўрсатмаси билан ташқарига чиқар ва совет халқини тамсил этардилар. Лекин бугун Ўзбекистон мустақил бўлди, нега ташқарига ҳам ўша одамлар\nчиқаяптилар? Нега улар ҳанузгача советларнинг миллатлар\nҳақидаги эски мафкурасини тарғиб қилмоқда?\nБу одамларни ҳукумат йўллаяптими ёки уларнинг орқасида бошқа бир куч борми?\nНега булар бугун ҳам, худди ўттиз йил аввалгидай,\n“бизнинг туркликка ҳеч қандай алоқамиз йўқ. Биз осмондан\nтушганмиз”, дея минбарга ёпишиб ҳайқирмоқдалар? Эҳтимол, бу кишилар ҳақиқатан ҳам турк эмасдиралар, аммо нега улар буни Ўзбекистон номидан гапирадилар?\nЙил бошида Анқара шаҳрида турк улуслари тарихига\nбағишланган симпозиумга юборилган ўзбекистонлик бир академик\nнутқ қилди ва унинг нутқи асосан, ўзбекларнинг турк эмаслигига\nқаратилди. Мезбонлар, яъни Туркия олимлари, ўз\nқардошларимизни хафа қилмайлик деб индашмади, аммо қозоқ ва\nқирғиз олимлари бизнинг академикка жавобини беришди.\nМодомики, биз бугун Туркистон сўзини айтишга жасорат\nтопган эканмиз, “турк” сўзини ҳам айтишимизга тўғри келади. Акс\nҳолда, Туркистон калимаси маъносиздир. Туркистон нафақат\nжуғрофий бир ном, у айни пайтда этник мазмун ҳам ташийди.\nАлбатта, бундан ғурурланиб, биз турклармиз, дея кўкракка уриш\nшарт эмас. Аммо туркликдан уялишнинг ҳам кераги йўқ. Нега\nуялайлик? Бедил ёки Бобур, Улуғбек ёки Али қушчи турк\nбўлганлари учун уялайликми? Эҳтимол, хар бир халқ кечмишида\nбўлгани каби, бизнинг тарихимизда ҳам афсусланадиган тадрижлар\nбор, аммо миллат сифатида маданий дунё қаршисида юзимиз\nочиқдир. Турклар фақат агрессив фотиҳ эмас, олий таҳсилли\nалломалар ҳам эди. Уларнинг закоси билан чўллар гулзорларга,\nхаробалар шаҳарларга айланди. Рус идеологлари бизнинг\nаждодларимиздан фақат харобалар қолганини ёзади, аммо\nрусларнинг давлатчиликни, ҳарбий санъатни турклардан\nўрганганини унутишган эди.\nМайли, масаланинг ҳиссий томонини бир четга қўяйлик ва\nбир нечта саволларга жавоб берайлик. Хўш, “турк” ёки “турк эмас” тортишмаси бугун нега қайтадан жонланаяпти? Бу баҳс фақт мафкуравий мақсад билан қилинаяптими ёки унинг тамалида бошқа нарсалар ҳам борми? Нега ўзбек академиклари ўз халқининг келиб чиқишидан уяладилар? Уларга бу уят ҳиссини ким сингдирди?\nУларга бу ҳисни сингдирганларнинг мақсади нима?\nБу саволларга жавоб бериш учун дунё харитасини олиб,\nундаги турк ёки “туркий” деб аталаётган халқлар эгаллаган\nжуғрофий майдонга назар ташлашимиз лозим. Кунчиқардан\nКунботарга қараб юрамиз: Шарқий Туркистон (бугунги Хитой\nҳудудида жойлашган), Қозоғистон, Қирғизистон, Ўзбекистон,\nТуркманистон, Хазар денгизи, Озарбайжон, Туркия. Бу\nмамлакатлар орасида Хазар денгизини ҳисобга олмасак,\nқуруқликда ҳеч бир узилиш йўқ. Шарқий Туркистон жойлашган\nУрумчидан тортиб Истанбулга қадар майдон 10 миллион квадрат\nкилометрдан ошади. Бу майдон ичида жойлашган нефт, олтин, газ\nкаби табиий бойликлар заҳираси мислсиздир. Агар бу жуғрофий\nкенглик ягона иқтисодий кенгликка айланса, мавжуд бойликлар ва\nиқтисодий потенсиал тўлалигича бу ўлкаларни назорати остига\nўтса, бунақа минтақа Хитой деворидан то Оврупога қадар узанган\nбир белбоғ шаклини олади. Бу белбоғни энига кенгайтириш\nмумкин бўлган Русия ҳудудидаги Олтой, Татаристон,\nБошқирдистон ва Чувашистон ҳам бор. Агар турклар бу белбоғни\nмаҳкам боғлаб олса, дунёда манаман деган паҳлавонлар билан\nрақобатлашиши мумкин. Бу рақобат биринчи навбатда иқтисодий\nмайдонда бўлади. Буни дунё истайдими? Авваламбор, “белбоғ”\nдеганимиз минтақа атрофига боқайлик. “Белбоғ”нинг шарқий\nучида Хитой, шимолда Русия, жанубида Покистон ва Эрон, ғарбий\nучда эса Оврупо бор. Бу давлатларнинг ҳаммаси Марказий Осиёда сўз соҳиби бўлишни истайди, у ерга ўзларининг иқтисодий тамғасини уришни ва демак, сиёсий таъсирини кучлантиришни истайдилар. Бу истак советлар қулаб, турк жумҳуриятлари мустақил бўлгандан кейин янада оловланди. Агар турк жумҳуриятлари режали иқтисодий интегратсияга йўналса ва “турк белбоғи” ҳаёт ҳақиқатига айланса, юқорида зикр этилган қўшни давлатлар бизнинг минтақада сўз соҳиби бўлолмайди.\nШунинг учун ҳам бу муҳтамал “турк белбоғи”нинг учларини куйдириш, иложи бўлса, уни совет давридаги каби тамоман парчалаш керак бўлади.\nБир сўз билан айтганда, Осиёда “турк белбоғи” каби янги\nиқтисодий ва геополитик майдон яратишдан авваламбор турклар манфаатдордирлар. Шу сабаб, бундай майдонга турклардан бошқа ҳамма қаршидир. Уйдирилган пантуркизм афсонаси бу қаршиликнинг ифодасидир.\nСталин тарафидан Хитойга ҳадя этилган Шарқий Туркистон, ўша “белбоғ”нинг парчаланган қисмидир.\nОзарбайжондаги Қорабоғ уруши, Афғонистондаги\nуруш, Туркиядаги курд сепаратистларининг исёни – буларнинг\nбарчаси ўша “белбоғ”ни куйдириш учун ёқилган оловлардир.\nҚўшниларимизнинг бу ҳассосияти дипломатик жабҳада ҳам\nбўртиб кўринади. Турк жумҳуриятлари лидерлари Бишкекда,\nОлма-Отада ёки Анқарада тўрпланиб қолса, аввал Русия кейин,\nкейин қолган қўшнилар дарров безовта бўла бошлайди. Русия ҳали ҳам аскари кучи кўп бўлганидан ўз иддаосини ифода этиш учун дипломатик шакл ахтариб ўтирмайди, балки очиқдан-очиқ таҳдид қилади.\nЯқинда Озарбайжонда имзоланган Боку-Жайҳон нефт\nқувури шартномаси муҳокама қилинар экан, бунинг гувоҳи бўлдик.\nРусия таҳдидининг сояси Қозоғистон устида ҳам лопиллаб\nтурибди. Қозоғистон, нуфузининг ярми рус бўлган ўлка, нефт\nборасида Русиянинг қош-қовоғига қарашга мажбурдир. Эҳтимол, шу мажбурият юзасидан Қозоғистон Русия билан божхона бирлиги шартномаси тузди.\nҚизиғи шундаки, божхона бирлиги Туркистон\nжумҳуриятлари ўртасида ҳанузгача йўқ. Ўзбекистондан\nҚирғизистон ёки Туркманистонга бораётган автобуслар соатларча ушлаб турилади, учиш майдонларида ҳам шундай. Бунинг сабабини англаш қийин.\nБир томондан “Туркистон – умумий уйимиз”, деб нутқ ўқиймиз, иккинчи томондан бу уйнинг хоналарини бир-бир қулфлаб чиқамиз. Ўз уйига кирмоқчи бўлган одамдан ҳужжат сўраймиз. Бундай вазиятда нафақат “турк белбоғи”, балки Туркистон хаёлимиз ҳам амалга ошиши даргумон.\nШундай экан, бизнинг қўшниларимиз “турк бирлиги”дан ҳозирча, қўрқмаса ҳам бўлади. Яна шу маънода “биз турк эмасмиз”, деб ҳайқираётган академикларимизни ҳам тушуниш мумкин. Улар ўз раҳбарларининг айтолмаётганини айтаяпти, холос. Улар Ўзбекистонда мафкуравий божхонанинг божмонларидир. Улар ҳам умумий уйимиз бўлган Турк Тарихи хоналарини қулфлаб, ҳеч кимни қўймаслик учун жонбозлик кўрсатаяптилар.\nЛекин бу жонбозлик учун ўзбек халқидан мукофот оламан, деса янгилишадилар. Бу жонбозларга мукофотни пантуркизм\nолабўжисини кашф қилган “оға”ларигина бериши мумкин. Чунки бизнинг божмонлар ўзларича ўша афсонавий олабўжига қарши курашмоқдалар. Бу жабҳада улар “оға”ларидан ҳам ошиб тушмоқда.\nОллоҳ уларни кечирсин.


НАТОнинг янги концепцияси очиқланди\nНАТОнинг Брюсселдаги Бош қароргоҳида АҚШ собиқ Давлат котиби Мадлен Олбрайт етакчилигидаги экспертлар гуруҳи НАТОнинг янги стратегик концепциясини эълон қилди.\n- НАТО олдида турган асосий вазифалардан бири Афғонистондаги урушда ғалаба қозониш, Россия билан алоқаларни яхшилаш, Эрон таҳдидларини бартараф этиб, альянсга аъзо 28 давлат хавфсизлигини таъминлашдан иборат, дейилади мазкур стратегик концепцияда.\nАйни пайтда НАТо Бош котиби Андерс Фог Расмуссен ҳужжатда қайд этилган таклифлар ҳозирги кунда НАТО олдида турган вазифалар билан муштарак эканини таъкидлади.\n- Экспертлар гуруҳи глобал хавфсизликнинг барча жиҳатларини ўрганиб улкан ишни амалга оширдилар. Улар 21-асрда юзланишимиз мумкин бўлган муаммоларга олдиндан қандай чора-тадбирлар кўришимиз мумкинлиги борасида одил ва шаффоф хулосаларни тақдим қилдилар, деди НАТО Бош котиби.\nМаълум бўлишича, янги стратегик концепция НАТОнинг ноябр ойида Лиссабонда ўтказиладиган саммитида муҳокама қилинади.


07.09.2020 – КУН УЗ\n2 weeks ago\tЖамият Comments Off on Бугундан бир қатор объектлар фаолиятига рухсат берилди\nЎзбекистонда бугундан бошлаб қатор фаолият турларига рухсат берилди. Ўзбекистонга коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича Республика махсус комиссияси шу ҳақда қарор қабул қилганди. 5 сентябрдан бошлаб умумий овқатланиш объектлари (ресторан, кафе, ошхона, чойхона) фаолиятига рухсат берилди. Бунда ушбу объектлар қуйидаги санитари талабларига риоя этиши талаб этилади: …\n2 weeks ago\tЖамият Comments Off on Ургутдаги икки қишлоқ можароси: нуронийлар ўзаро муроса йўлини қидиришлари керак эмасмиди?\nСўнгги бир неча кун ичида Kun.uz таҳририятига Ургут туманидаги «Камонгарон» ва «Вағашти» маҳаллалари фуқаролари томонидан мурожаатлар бўлмоқда. Улар юбораётган видеолардан англаш мумкинки, икки маҳалла ўртасида зиддият келиб чиққан. Хўш, аслида Ургутда нима бўляпти? Масала наҳотки икки маҳалланинг ёши улуғлари, фахрийларнинг аралашуви, ташаббуси билан ҳал бўлмаса? Биз масалани ўрганиш учун Ургут …\n2 weeks ago\tЖамият Comments Off on ССВ: Дезинфекция туннеллари – коронавирусга қарши энг фойдасиз чора\nПрофессор Илмира Розиқова дезинфекция туннелларининг инсон организмига зарарли томонлари ҳақида гапириб, давомий ишлатилган ҳар бир кимёвий модда инсон организмида аллергик ҳолатларни келтириб чиқаришини қайд этди. «Коронавирусга қарши курашилаётган бир пайтда, кўрилаётган ҳар бир чора-тадбирнинг фойдалилиги, самарадорлигини ўрганиш, айниқса, аҳамиятлидир. Лекин профилактика мақсадида қўлланадиган айрим чоралар самарасиз эканини, қайтага салбий оқибатлари …\nДунёдаги энг қиммат реза мева — голубика ҳақида биласизми? Уни сиз ҳам етиштиришингиз мумкин\n2 weeks ago\tИқтисодиёт Comments Off on Дунёдаги энг қиммат реза мева — голубика ҳақида биласизми? Уни сиз ҳам етиштиришингиз мумкин\nИнсон саломатлиги учун фойдали ва иқтисодий жиҳатдан юқори самарали ўсимликлар ҳақидаги маълумотларни ўқувчилар эътиборига ҳавола этиб келаётган Kun.uz бу сафар қимматбаҳо реза мева – голубика ҳақида маълумотларга тўхталади. Бугунги кунда голубика дунё бозоридаги энг қиммат резавор ҳисобланади. Шу туфайли уни етиштириш ҳажмини ошириш Ўзбекистон иқтисодиётига фақат фойда олиб келади. Бу …


Фидойи касб эгалари\nФидойи касб эгалари 22.07.2020 12:44\nОрамиздаги қаҳрамон: беморларнинг нафас олишдаги азобини кузатиб қалбимиз изтиробга тўлади...\nБолалик – ғўр давримиз. Бир куни мактабимизга болаларни эмлаш учун шифокорлар келди. Оқ халатлиларни кўриб барчамиз деразадан пастга ўзимизни ташлаб, кўчага қочдик. Кутилмаганда шифокор бизни шундай сеҳрлаб, синф хонага киргизишни эпладики, унинг бизни мақтаб айтган гапларидан барчамиз эмланишга рози бўлиб, елкамизни тутиб берганимизни сезмай қолдик...\nТошкент тиббиёт академияси анестезиология ва реаниматология кафедраси мудири Неъматжон Ибрагимов билан ҳаёт йўли ҳақида озгина суҳбатлашиб, саволларимизга жавоб олиш учун ҳафта давомида кутишга тўғри келди. Қайта-қайта қўнғироқ қилдим. Беш дақиқа ажратинг, деган илтимосимизга «беш дақиқада бир беморимга муолажа қилишга улгураман» деди жонкуяр шифокор.\nТелефонда шошилиброқ, хавотирли гапирарди. Билдимки, иши кўп. Тасаввуримда ёз жазирамасида эгнида синтетик матодан тайёрланган комбинезон, оёғида резина этикда турган шифокор қаҳрамонимизнинг аҳволини ҳис қилгандек бўлдим.\n– Ўттиз беш йилдан буён тиббиёт соҳасида ишлайман. Аммо ўз касбимнинг шунчалик оғир ва масъулиятлилигини бугун кўпроқ ҳис қиляпман, – деди Неъматжон ака. – Вазият оғир, аммо менинг хулосам беморнинг аҳволидаги ўзгаришга сабаб бўлади...\nҚаҳрамонимиз бизга яна қуйидагиларни гапириб берди.\n– Коронавирус юртимизга етиб келишидан деярли икки ой олдин мамлакатимизда тайёргарлик бошланди. Касалликнинг илк белгилари аниқланиши билан қатъий чоралар кўрилди.\nКоронавирус хасталигига чалинган беморларни даволашда юртимизда биринчи бўлиб Вирусология илмий текшириш институти шуғулланишни бошлади ва улардан кейин Тошкент тиббиёт академияси кўп тармоқли клиникасида биринчи бўлиб бизнинг реанимация бўлимимиз, анестезиология ва реаниматология кафедрамиз ходимлари шуғуллана бошлади.\nБиз учун COVID-19 вируси нотаниш эди. Бошида бироз қийналдик. Бизнинг энг катта ютуғимиз, карантин ҳудудлари ташкил этилиб, беморларнинг кам кам келиши бу касалликни ўрганиб олишимизга имконият берди.\nМинг афсуски, бугунги кунда касалликнинг янаям авж олиб кетиши, унинг оғир кечиши ва кўплаб ўлим ҳолатларининг кузатилиши негизида халқимизнинг карантин талабларига бироз бефарқ бўлиб қолиши, риоя қилмаслиги сабаб бўлди. Худди шундай ҳолат карантинни тан олмаган давлатларда яққол намоён бўлган эди.\nКасбим – фахрим! Майли ҳозир жуда катта қийинчиликлардан ўтяпмиз. Аммо афсусланмадим. Агар мен бирор марта бўлсин ўз касбимни танлаганимдан афсус қилганимда бугун тўртта фарзандимни ҳам шу соҳадан кетишига тўсқинлик қилган бўлардим. Пандемияга қарши оилавий курашяпмиз.\nКатта қизим хирург, кичик қизим офтальмолог шифокор. Ўғлим Россияда тиббиёт университетини тугатиб ҳозирги кунда академик В.Воҳидов номидаги Республика ихтисослаштирилган хирургия илмий-амалий тиббиёт марказида магистр, кичик ўғлим стоматология соҳасида фаолият олиб боряпти.\nШу пайтгача қанча беморни даволаганимни рақамлар билан айта олмайман. Лекин афсуски, бугунгидек, беморларга вақт ажратишдек қийин вазиятга тушмаганман. Касаллик авж олмоқда. Биз суткалаб тик оёқда туришга мажбурмиз. Беморларнинг нафас олишдаги азобини кузатиб туриб, баъзида чорасиз қолиб кетаётганимни кўриб, тиббиётдаги ўттиз беш йиллик тажрибам ҳам кучсизлик қилаётганидан қалбим изтиробга тўлади.\nФикримча, касаллик оқибатида ўлим ҳолатининг кўпайиб кетиши белгиланган қоидаларига бироз бефарқ бўлишимиздир. Ҳамюртларимизнинг шифокорга кеч мурожаат қилиши, шифокор маслаҳатисиз ўзини ўзи даволаш ҳолатлари ва вируснинг янги штампи пайдо бўлиши бўлса керак.\nЮқорида таъкидлаб ўтганимиздек, касаллик бошланганидан буён жамоамиз билан шифохонада беморларга ёрдам бериб келяпмиз.\nАввал бошда ҳозиргидек оғир ҳолатлар кам эди. Даволашда ҳам бунчалик қийналмаган эдик. Бугунгидай сунъий нафас олдириш аппаратларига ҳамма беморлар уланмаган эди. Ҳатто кўпчилиги юқоридаги аппаратларга ҳам эҳтиёжи бўлмасдан соғайиб кетганди. Чуқур афсус билан шуни айтаманки, бугунги кунда эса деярли ҳамма беморларда сунъий нафас аппаратига ва кислородга муҳтожлик бўляпти. Агар ҳукуматимиз томонидан мана шу анжомларнинг ўз вақтида захираси тайёрланмаганида ўлим ҳолати бундан бир неча баробар кўп бўлар эди.\nБугун ҳамма уруш ичида! Улар нафақат тиббиёт ходимлари, балки ички ишлар ходимлари, мудофаачилар, таъминотчилар... Курраи заминга келган бу балога ҳеч бир соҳа ходими четдан томоша қилиб тургани йўқ.\nАфсус, ижтимоий тармоқларда шифокорларни айблаб отилаётган тошларга кўзим тушяпти. Илтимос, бизни айбламанг! Тиббиёт ходимларини азалдан шамга ўхшатишади, ўзи ёнадию бошқага ёруғлик улашади. Барча касбдошларим бу пандемияни бартараф этиш учун бир занжир бўлиб туну кун меҳнат қиляпти.\nБугунги пандемия шароити ҳаётимизга хавф туғдиради, лекин касбига содиқ ва уни севадиган шифокор унинг илмига, билимига, ёрдамига муҳтож бемордан ёрдамини аямайди.\nБиз бир гуруҳ шифокорлар (мен 8 шифокорга гуруҳ раҳбари бўлиб) шу йил май ойида қўшни Тожикистон Республикасига 14 кун давомида амалий ёрдам кўрсатиб келдик. Қўшни тожик халқининг ҳукуматимиз томонидан кўрсатилган беғараз ёрдам учун миннатдорлигининг чеки йўқ. Ўз навбатида, юртимизда минглаб шифокорлар орасидан айнан мени лойиқ топиб, Тожикистонга амалий ёрдам кўрсатишга сафарбар қилган ҳукуматимиздан миннатдорман.\nБу касаллик ёш, миллат, мансаб танламас экан. Ўз навбатида, шифокор учун ҳам беморнинг қари ёки ёши бўлмайди. Ҳамроҳ касаллиги бор беморларда касаллик оғир ўтяпти. Лекин Соғлиқни сақлаш вазирлигининг тақдим этаётган маълумотларига қарасангиз бу хасталикдан ўлим ҳолати ёшлар орасида ҳам анчагина. Бунга сабаб, уларда асосан ҳамроҳ касалликларнинг борлиги, семизлик ва камҳаракатлилик ва яна менимча, ёшлар ўз кучига ишониб касалликка ва карантин қоидаларига беэътиборлилиги бўлса керак.\nФурсатдан фойдаланиб халқимизга саломатлик тилайман! Унутманг, сизнинг соғлиғингиз учун бугун барчамиз масъулмиз. Тиббиёт ходимлари, бошқа масъул соҳа вакиллари бирдек, пандемияда фақат сиз учун, сизнинг соғлиғингиз учун курашяпмиз. Сиз эса ўзингизни биз учун асранг!


14:01 / 12.10.2021\nВилоятнинг салоҳияти, мавжуд ресурсларини қайта ишлаш имкониятларини инобатга олиб, келгуси йиллар Бухорода “саноатда кескин бурилиш даври” бўлади. Бу ҳақда президентликка номзод Шавкат Мирзиёев Бухоро вилояти сайловчилари билан учрашувида айтиб ўтди.\n“Жумладан, жами 8 миллиард долларлик 5 мингта лойиҳа амалга оширилиб, 100 минг янги иш ўринлари яратилади. Бунда, энг аввало, саноатнинг стратегик тармоқларида хомашёни чуқур қайта ишлашга қаратилган 5 та “мега-лойиҳа” амалга оширилади.\nХусусан, Қоракўл туманида қиймати 2,7 миллиард долларлик, йилига 1,3 миллиард куб метр газни қайта ишлайдиган газ-кимё комплексини барпо этиш лойиҳаси бошланади. Бу лойиҳа доирасида, энг замонавий технологиялар асосида, йилига 770 минг тонна полимерлар ишлаб чиқарилади. Ушбу корхонанинг атрофида саноат кластери ташкил этилиб, унда қурилиш материаллари, кимё, енгил саноат, электротехника, автомобилсозлик ва бошқа маҳаллий саноат тармоқлари учун 100 дан ортиқ маҳсулотлар ишлаб чиқариш йўлга қўйилади. Шу орқали, Қоракўл, Олот, Жондор ва Пешку туманларида 3 мингта доимий иш ўрни яратилиб, йилига 110 миллион долларлик маҳаллий саноат маҳсулотлари ишлаб чиқарилади.\nБугунги кунда вилоятда электр энергияси ишлаб чиқариш манбалари мавжуд эмас. Шунинг учун, 1,6 миллиард доллар тўғридан тўғри хорижий инвестиция ҳисобидан 4 та шамол, қуёш ва иссиқлик электр станциялари барпо этилади. Ушбу станциялар йилига 6,3 миллиард киловатт соат ёки вилоят эҳтиёжига нисбатан икки баробар кўп электр энергияси ишлаб чиқаради. Жумладан, 2023 йилда Пешку ва Ғиждувонда жами қуввати 1 минг мегаватт бўлган 2 та шамол электр станцияси қурилади.\nШу билан бирга, аҳолини юқори даромадли иш ўринлари билан таъминлайдиган маҳаллий саноат равнақига алоҳида эътибор қаратилади. Бунда, энг аввало, тўқимачилик саноатида жами 450 миллион долларлик 180 дан зиёд йирик ва ўрта лойиҳалар ишга туширилиб, 40 мингта иш ўрни яратилади.\nШу ўринда айтиш жоизки, ислоҳотларимиз натижаси сифатида, пахтани етиштиришдан бошлаб, тайёр кийимгача бўлган ва ишлаб чиқаришнинг барча циклларини қамраб олган кластер тизими Бухорода ўз самарасини кўрсатди. Ушбу ишларимизни давом эттириб, вилоятда келгуси беш йилда пахта толаси ва ип-калавани қайта ишлаш даражаси 35 фоиздан 100 фоизга етказилади ва экспорт 4 баробарга кўпаяди.\nҲудуд учун салоҳияти юқори бўлган яна бир тармоқ – қурилиш материаллари саноати ҳам янги босқичга олиб чиқилади. Бунинг учун вилоятдаги 78 та кон участкаси аукционга чиқарилади, 37 та истиқболли майдонларда геология-қидирув ишлари амалга оширилади. Қоровулбозор ва Пешку туманларида қурилиш материаллари кластерлари ташкил этилиб, 10 триллион сўмлик 282 та лойиҳа амалга оширилади.\nЧарм саноатида терини қайта ишлаш даражаси 70 фоизга етказилади. Бунинг учун, Вобкент, Ғиждувон, Ромитан, Шофиркон, Қоракўл, Жондор ва Когонда экспортбоп тайёр маҳсулотлар ишлаб чиқариш бўйича 400 миллиард сўмлик 42 та лойиҳа амалга оширилади ва 8 мингта янги иш ўрни яратилади”, деди президентликка номзод.


Кекса аёл СИЗОда ўз жонига қасд қилишга уринди, у ер участкасини ўз билганича эгаллаб олиб, у ерга ноқонуний иншоат қурганлик айби билан тергов изоляторига жойлаштирилган эди.\n«Милиция ходимлари Идибой Зиёев, Саидали Арбобов ва Абдуқодир Ғаффоров ишдан бўшатилди, Шариф Мирзошарифов ва СИЗОнинг яна икки нафар ходимига нисбатан туман прокуратураси томонидан текширув олиб борилмоқда», - деди ҳуқуқ тартибот идорасининг расмий вакили.\nАйний туман СИЗОсида ўз жонига қасд қилишга уриниш 12 январ куни юз берди. Милиция ходими Шариф Мирзошарифовнинг айтишича, қўлга олинган Истад Қурбонова тасодифан ўзининг устига қайноқ сув қуйиб юборганидан сўнг туман шифохонасига ётқизилди. Бироқ адвокат Дилбарой Мирзофотирова баёнот бериб, химоясидаги аёл ўз жонига қасд қилишга уринганини маълум қилди. Истад Қурбонаванинг ўғли Парвиз Бобоевнинг фикри ҳам шундай.\nАйний туман шифохонаси шифокорлари 30 январ куни Истад Қурбонова СИЗОда ўзига ўт қўймоқчи бўлганини тасдиқлашди. Туман шифохонасининг жарроҳлук бўлими мудири Ҳаётулло Холназаровнинг айтишича, бемор танасининг юқори қисмининг 9-10 фоизи куйган.\nҲозир Истад Қурбонова уйда даволанмоқда, дея хабар берди 30 январ куни унинг эри Баҳодур Бобоев. Эслатиб ўтамиз, шифохонадан чиқарилганидан сўнг Истад Қурбоновага нисбатан бошқа жойга кетмаслик борасида тилхат олиниб, эҳтиёт чораси ўзгартирилди. Бобоевнинг сўзларига қараганда, рафиқаси ноқонуний ҳибсга олинишига, ҳамда СИЗО ва милиция ходимларининг қўпол муносабатига қарши ўзига ўт қўйишга уринган.\n70 ёшли Истад Қурбонова «Строительство СТД» корхонаси худудидаги ер участкасини ўз билганича эгаллаб олиш айби билан ой бошларида ушланган эди. Кекса аёлнинг ўзи ҳеч қачон прокуратура ходимларидан ўзини олиб қочмаганини айтади. Унинг айтишича, омборхона ва ҳаммом қурилган ер участкаси совет даврида олинган. «Менинг беш болам ва 20 нафар набирам бор, ҳаммамиз мана шу участкада қурилган битта уйда яшаймиз. Бу бизнинг ягона турар жойимиз», - дейди Истад Қурбонова.


Жапаров Туркияга ташрифи чоғида қатор давлатлар президентлари билан учрашади\n11-12 ноябрь кунлари Қирғизистон Президенти Садир Жапаров амалий ташриф билан Туркияда бўлиб, Туркий тилли давлатлар ҳамкорлик кенгашига (ТДҲК) аъзо давлатлар раҳбарлари саммитининг саккизинчи йиғилишида иштирок этади.\nДавлат раҳбари матбуот хизмати хабарига кўра, Туркий тилли давлатлар ҳамкорлик кенгаши номини Туркий давлатлар ташкилоти деб ўзгартириш ва «Турк дунёсининг кўриниши-2040» ҳужжатини қабул қилиш режалаштирилган.\nТаъкидланишича, ташриф доирасида Жапаров Туркия, Озарбайжон, Ўзбекистон ва Венгрия раҳбарлари билан учрашувлар ўтказади.\nШу йилнинг июнь ойида Садир Жапаров Туркияга расмий ташриф билан борган ва у ерда Ражаб Тойиб Эрдўғон билан учрашган эди. Ўша пайтдаги музокараларнинг асосий мавзуларидан бири савдо-иқтисодий ҳамкорликни ривожлантириш эди. Шунингдек, ташриф давомида Қирғизистонга ҳарбий-техник ёрдам кўрсатиш бўйича келишувга эришилгани маълум қилинди.


Фарғона вилоятидан Россияга қуруқ мевалар олиб киришга рухсат берилди\nРоссельхознадзор 1 январдан Фарғона вилоятидан Россияга қуруқ меваларни олиб киришга рухсат берди. Фарғонадан Россияга қуруқ мевалар импорти 7 декабрда тақиқланган эди.\nРоссельхознадзорнинг билдиришича, Фарғонадан Россияга қуруқ мевалар импортига Ўзбекистон Вазирлар Маҳкамаси ҳузуридаги Карантин бўйича давлат инспекцияси кафолати остида рухсат берилган.\nФарғона вилоятидан Россияга олиб кирилаётган қуруқ меваларнинг ҳар бир партиясига маҳсулотларнинг фитосанитар хавфсизлигини тасдиқловчи ҳужжат илова қилиниши зарур.\nРоссельхознадзор 7 декабрда Фарғона вилоятидан ҳар қандай ўсимлик маҳсулотларини олиб киришни тақиқлаган эди. Бунга Фарғонадан экспорт қилинган туршакда капр қўнғизининг топилгани сабаб бўлган.\nРоссияга Фарғонадан ўсимлик маҳсулотларини олиб кириш тақиқланди\nРоссельхознадзор 26 ноябрдан бошлаб Фарғона вилоятидан, 4 декабрдан бошлаб Навоий вилоятидан,11 декабрдан бошлаб Қашқадарё вилоятидан Россия Федерацияси ҳудудига помидор ва қалампир олиб киришни тақиқлаган эди. Бунга Tomato brown rugose fruit (ToBRFV) вируси аниқлангани сабаб бўлган.\nБундан бир неча кун олдин Россельхознадзор 2021 йил 1 январдан бошлаб Россияга Ўзбекистон Вазирлар Маҳкамаси қошидаги Ўсимликлар карантини давлат инспекцияси кафолати остида Ўзбекистондаги 34 корхонадан помидор олиб кирилишига рухсат берди.


Мақолалар мазкур саъна бўйича сараланган: Четверг, 28 Июль 2016\nПятница, 29 Июль 2016 00:00\nДепутатлар ахборот технологиялари ва коммуникацияларини ривожлантириш вазирининг ахборотини эшитдилар\nМамлакатимиз парламенти томонидан ҳукумат аъзоларининг қабул қилинган қонунлар, долзарб ижтимоий-иқтисодий дастурлар ижросига оид ҳисоботлари тизимли равишда эшитиб борилиши демократик жамиятнинг муҳим хусусияти ҳисобланади. Юртимизда парламент назоратининг мазкур шаклидан кенг фойдаланиб келинмоқда.\nИлғор, замонавий, рақобатдош\n“Ўзавтосаноат” акциядорлик компанияси томонидан “JV Man Auto Uzbekistan” қўшма корхонасининг Самарқанддаги сервис ва дилерлик марказида брифинг ўтказилди. Мазкур тадбир “MAN” русумли юк транспортлари учун кабиналар тайёрлашни маҳаллийлаштириш ҳамда ишлаб чиқаришга янги технологияларни жорий этиш масаласига бағишланди.\nЭнг яхши лойиҳа\nЎзбекистон Хотин-қизлар қўмитаси, Марказий банк, Савдо-савдо палатаси ҳамда “Тадбиркор аёл” ассоциацияси томонидан эълон қилинган “Тадбиркор қизнинг энг яхши лойиҳаси — 2016” республика танловининг вилоят босқичи якунланди. Унда касб-ҳунар коллежларининг 40 нафар битирувчиси ишлаб чиқариш, сервис ва қишлоқ хўжалиги йўналишларида ғолиблик учун баҳс олиб борди.\nАндижон вилояти: фидокорона меҳнат — фаровон ҳаёт\n“...Кимки бугунги кунда Ўзбекистонда амалга оширилаётган улкан ўзгаришларни кўрмоқчи, улардан тўлиқ хабардор бўлмоқчи бўлса, биринчи галда Андижонга келсин, ўзини андижонлик деб атайдиган одамларнинг меҳнати, ҳаёти, бугунги ютуқлари билан яқиндан танишсин”.\nБозор талабига мувофиқ\n“Бешариқ текстиль” Ўзбекистон — Буюк Британия қўшма корхонасида инвестиция лойиҳаси рўёбга чиқарилгач, -маҳсулот тайёрлаш қуввати ва сифати ошди. Шу билан бирга, унинг хорижий буюртмачилар ўртасидаги мавқеи тобора мустаҳкамланиб бораяпти.\nБарқарор тараққиёт кафолати\nХалқимизнинг энг улуғ, энг азиз айёми — давлатимиз мустақиллигининг йигирма беш йиллиги олдидан Қорақалпоғистон Республикаси, вилоятлар ҳамда Тошкент шаҳрида “Ҳудудларда ижтимоий шериклик: тинчлик, тотувлик, фаровонлик ва барқарор тараққиёт кафолати” мавзуида семинар-тренинглар бўлиб ўтди.\nСолиқларнинг рағбатлантирувчи роли ошмоқда\nЮртимизда амалга оширилаётган иқтисодий ислоҳотларга ҳамоҳанг равишда солиқ тизими ҳам тубдан такомиллаштирилаётгани туфайли унинг рағбатлантирувчи роли ортмоқда.\nЭкологик экспертиза ва қонунчилик\nБухорода “Салбий экологик оқибатларнинг олдини олиш мақсадида давлат экологик экспертизасини ўтказиш” мавзуида давра суҳбати ташкил этилди. Унда республика Табиатни муҳофаза қилиш давлат қўмитаси вакиллари, соҳа мутахассислари, тадбиркорлар, бир қатор корхона ва ташкилотлар ходимлари қатнашди.\nКўп тармоқли мажмуа\nДенов тумани аҳли мамлакатимиз мустақиллигининг 25 йиллиги арафасида яна бир замонавий қулайликка эга бўлди. Бу ерда 900 миллион сўм эвазига “Мўъжиза” савдо ва маиший хизмат кўрсатиш мажмуаси қурилиб, фойдаланишга топширилди.\nСоф фойда кўрди\nБуюк Британиянинг “Lloyds Banking Group PLC” банки жорий йилнинг дастлабки ярмида 1,59 миллиард фунт стерлинг соф фойда кўрди ва дивидендлари ҳажмини 13 фоиз оширди.


Газета Норма маслахатчи / 2018 год / № 24 / Қонун чиқарувчи эътиборига\nМулк ҳуқуқи – ҳар бир шахснинг ажралмас ҳуқуқларидан бири. У ҳар кимнинг мол-мулкка, ашёларга ва бошқа объектларга эгалик қилиш, ундан фойдаланиш ва уни тасарруф этиши билан ифодаланади (ФКнинг 164-моддаси). Ушбу объектлар орасида ўз мақоми сабабли давлат томонидан алоҳида муҳофаза қилинадиган, унга бўлган ҳуқуқ ер тузиш ва кўчмас мулк кадастри давлат корхонасида (кадастр органида) давлат рўйхатидан ўтказилиши лозим бўлган мол-мулк мавжуд (ФКнинг 84-моддаси). Бу кўчмас мулк. Ушбу шарҳда қонун чиқарувчиларнинг эътиборини кўчмас мулкка бўлган мулк ҳуқуқини давлат рўйхатидан ўтказиш тартиби ва амалиётда юзага келадиган муаммоларга қаратмоқчимиз.\nКўчмас мулкка бўлган ҳуқуқларнинг рўйхатдан ўтказилиши Кўчмас мулкка бўлган ҳуқуқларни ва у ҳақда тузилган битимларни давлат рўйхатидан ўтказиш тартиби тўғрисидаги низом (ВМнинг 7.01.2014 йилдаги 1-сон қарори билан тасдиқланган) билан тартибга солинади.\nМулк эгаси бўлган ёхуд бинолар (иншоотлар)га ашёвий ҳуқуқларга эга бўлган барча юридик ва жисмоний шахслар уларга тегишли бўлган бино (иншоот)ларга бўлган ҳуқуқлар давлат рўйхатидан ўтказилганлиги тўғрисидаги ҳужжатларга эга бўлишлари шарт. Кўрсатилган шахслар ёки улар томонидан ваколат берилган шахслар мулк ҳуқуқи (ёки бошқа ашёвий ҳуқуқлар) пайдо бўлгандан кейин бир ой муддатда Қорақалпоғистон Республикаси, вилоятлар ва Тошкент шаҳри ер тузиш ва кўчмас мулк кадастри давлат корхонасининг тегишли туман (шаҳар)даги филиалига ҳуқуқни белгиловчи ҳужжатларни илова қилган ҳолда буюртманома беришлари шарт (Низомнинг 7, 8-бандлари, ВМнинг 2.06.1997 йилдаги 278-сон қарорига 1-илова).\nРўйхатдан ўтказиш учун (мулк ҳуқуқи юзага келганда ва бошқа шахсга ўтказилганда) ариза берувчи қуйидаги ҳужжатлардан бирини тақдим этиши шарт:\n1) қурилиши (реконструкцияси) тугалланган бинолар ва иншоотларни фойдаланишга қабул қилиш далолатномаси;\n2) нотариал тасдиқланган шартномалар:\nуй (квартира)нинг олди-сотди шартномаси;\nкорхонани топшириш-қабул қилиш далолатномаси билан бирга олди-сотди шартномаси;\nбино (иншоот, турар жой)ни ҳадя этиш тўғрисидаги шартнома;\nбино (иншоот, турар жой)ни айирбошлаш тўғрисидаги шартнома;\nтурар жойнинг бошқа шахсга рента тўлови шарти билан ўтказилиши назарда тутиладиган рента шартномаси;\n3) бино (иншоот) бўйича топшириш-қабул қилиш далолатномаси билан бирга олди-сотди шартномаси;\n4) хусусийлаштирилган давлат биноси (иншооти, турар жойи)га бўлган мулк ҳуқуқини берувчи давлат ордери;\n5) нотариуслар томонидан берилган, мерос қилиб олиш ҳуқуқи ва эр-хотинларнинг умумий мулки бўлган бино (иншоот)нинг тегишли қисмига бўлган мулк ҳуқуқи тўғрисидаги гувоҳнома;\n6) суд қарори ёки давлат ижрочисининг қарори ёхуд давлат ижрочиси томонидан тасдиқланган ундирувчи ва қарздор ўртасида тузилган бино ва иншоотни бериш далолатномаси (1-сон Низомнинг 42-банди).\nКўриниб турганидек, ушбу рўйхат батафсил бўлиб, кўчмас мулкка бўлган мулк ҳуқуқи юзага келадиган бошқа вазиятларни ҳисобга олмайди.\nНизомда назарда тутилмаган ҳолатлар\n1-МИСОЛ. Юридик шахс кўчмас мулкка эга. Мулк ҳуқуқи, белгиланганидек, кадастр органида рўйхатдан ўтказилган. Ушбу корхона қайта ташкил этилишга қарор қилди. Қайта ташкил этиш учун муассисларнинг умумий йиғилиши тегишли қарор қабул қилиши лозим. Юридик шахс ажратиб чиқариш, бўлиш, қўшиб олиш, қўшиб юбориш ёки ўзгартириш шаклида қайта ташкил этилиши мумкин.\nАжратиб чиқариш ва бўлишда бир юридик шахснинг ҳуқуқ ва мажбуриятлари (шу жумладан мол-мулки) тақсимлаш баланси асосида бошқасига ўтади.\nҚўшиб юбориш, қўшиб олишда бир юридик шахснинг ҳуқуқ ва мажбуриятлари (шу жумладан мол-мулки) топшириш далолатномаси асосида бошқасига ўтади. Ўзгартиришда бўлгани сингари, мавжуд корхонанинг ҳуқуқ ва мажбуриятлари топшириш далолатномаси асосида янгидан вужудга келган хўжалик юритувчи субъектга ўтади (ФКнинг 50-моддаси). Қонун ҳужжатларида мол-мулкни бериш тўғрисида қандайдир бошқа шартномаларни тузиш талаб этилмайди. Шу муносабат билан мулк ҳуқуқини рўйхатдан ўтказиш учун айнан кўрсатилган ҳужжатлар (муассисларнинг умумий йиғилиши қарори, тақсимлаш баланси ёки топшириш далолатномаси) асос бўлиб хизмат қилиши керак.\nАмалиётда эса кадастр органи қайта ташкил этилаётган юридик шахслар кўчмас мулкининг олди-сотди шартномасини (қабул қилиш-топшириш далолатномаси билан бирга) тақдим этишни талаб қилади. Кадастр органининг ваколатли шахслари бу 1-сон Низомнинг 42-бандида назарда тутилганлигини важ қилиб, ушбу шартнома бинони рўйхатдан ўтказиш учун асос бўлади дейдилар.\nБироқ олди-сотди шартномасига биноан сотувчи бино (иншоот)ни муайян қийматга сотади, сотиб олувчи эса уни харид қилади (ФКнинг 479-моддаси). Бу алоҳида битим бўлиб, қайта ташкил этишга ҳеч қандай алоқаси йўқ.\nШуни қайд этиб ўтамизки, қайта ташкил этиш муносабати билан юридик шахсни қайта рўйхатдан ўтказиш чоғида ҳам Давлат хизматлари кўрсатиш марказида бундай шартномани тақдим этиш талаб этилмайди (Низом, ВМнинг 9.02.2017 йилдаги 66-сон қарорига 1-илова).\n2-МИСОЛ. Масъулияти чекланган жамият муассиси иштирокчилар таркибидан чиқмоқда. Бунда у яшаш учун мўлжалланган кўчмас мулк тарзидаги ўз улушини олмоқда («Масъулияти чекланган ҳамда қўшимча масъулиятли жамиятлар тўғрисида»ги Қонуннинг 22-моддаси).\nБу ҳолда кўчмас мулк муассисларнинг умумий йиғилиши қарори ва бинони (иншоотни) қабул қилиш-топшириш далолатномаси асосида иштирокчига ўтиши лозим.\nБироқ кадастр органи қабул қилиш-топшириш далолатномасини нотариал тасдиқлашни талаб қилади. Аслида 1-сон Низомнинг 42-бандида бундай далолатнома мустақил асос сифатида назарда тутилмаган. Кадастр органининг яшаш учун мўлжалланган бинони қабул қилиш-топшириш далолатномасини нотариал тасдиқлаш тўғрисидаги талаби Фуқаролик кодексининг умумий моҳиятига мувофиқ келади. Сабаби уй-жойни бошқа шахсга бериш шартномалари нотариал тасдиқланган бўлиши керак (ФКнинг 488, 497, 504, 512, 531-моддалари). Бироқ ФКда яшаш учун мўлжалланган кўчмас мулкни қабул қилиш-топшириш далолатномаси нотариал тасдиқланиши ҳақидаги тўғридан-тўғри норма мавжуд эмас. Бу ўз навбатида қонун ҳужжатларидаги камчилик ҳисобланади.\n3-МИСОЛ. МЧЖ муассиси унга тўланиши лозим бўлган дивидендлар суммасини жамиятга тегишли кўчмас мулк тарзида олмоқчи. Қолган иштирокчилар бунга қарши эмас, иштирокчилар умумий йиғилишининг тегишли қарори мавжуд (МЧЖда атиги битта муассис бўлса, у ҳам шундай қарорни қабул қилади). Ёки ХКнинг ягона мулкдори ўз қарорига биноан ўз дивидендлари сифатида корхона биносини олади. Иккала ҳолатда мулкдорнинг (муассислар умумий йиғилишининг) қарори ва кўчмас мулкни қабул қилиш-топшириш далолатномаси кўчмас мулкни рўйхатдан ўтказиш учун асос бўлиб хизмат қилиши керак.\nБироқ 1-сон Низомнинг 42-бандида бу назарда тутилмаган.\nЮридик шахсни тугатиш чоғида ҳам шунга ўхшаш вазият юзага келади. Сабаби юридик шахснинг кредиторлар талаблари қондирилганидан кейин қолган мол-мулки (унга кўчмас мулк ҳам кириши мумкин) унинг муассисларига, агар қонун ҳужжатларида ўзгача тартиб назарда тутилмаган бўлса, топширилади (ФКнинг 55-моддаси).\nУшбу вазият ҳам 1-сон Низомда назарда тутилмаган.\n4-МИСОЛ. Корхона ўз фирма номини ўзгартирди. Тегишинча, у Давлат хизматлари кўрсатиш марказида давлат томонидан қайта рўйхатдан ўтказилди (66-сон Низомнинг 21-банди). Аввалги номдаги юридик шахс номига рўйхатдан ўтказилган кўчмас мулк билан нима қилиш керак? Қонун ҳужжатларининг умумий моҳиятидан келиб чиқилса, кадастр органи қайта рўйхатдан ўтказилган таъсис ҳужжатлари асосида корхонанинг кадастр ҳужжатларини (янги фирма номига) қайта расмийлаштириши керак.\nБироқ 1-сон Низомда бу назарда тутилмаган.\n5-МИСОЛ. Фуқаро ўз фамилиясини ўзгартирди. У ўзининг аввалги исмига расмийлаштирилган ҳужжатларга ўз ҳисобидан тегишли ўзгартиришлар киритилишини талаб қилишга ҳақли (ФКнинг 19-моддаси). Шу тариқа, жисмоний шахс кўчмас мулкининг кадастр ҳужжатлари унинг аризасига кўра қайта расмийлаштирилиши керак.\n1-сон Низомда бундай қайта расмийлаштириш талаби ҳам назарда тутилмаган.\n► Юқорида баён этилганлар муносабати билан 1-сон Низомнинг 42-бандига ўзгартиришлар киритиш ва бино, иншоотга бўлган ҳуқуқларни рўйхатдан ўтказиш учун (мулк ҳуқуқи юзага келганда ёки бошқа шахсга ўтказилганда) тақдим этиладиган ҳужжатлар рўйхатини қуйидаги мазмундаги кичик бандлар билан тўлдириш зарур деб ҳисоблаймиз:\nюридик шахс олий бошқарув органининг қарори (иштирокчилар (муассислар, аъзолар) умумий йиғилишининг баённомаси, ягона иштирокчининг қарори), юридик шахс давлат рўйхатидан ўтказилганлиги тўғрисидаги гувоҳнома нусхаси, тақсимлаш баланси – юридик шахслар ажратиб чиқариш ва бўлиш шаклларида қайта ташкил этилганда;\nюридик шахс олий бошқарув органининг қарори (иштирокчилар (муассислар, аъзолар) умумий йиғилишининг баённомаси, ягона иштирокчининг қарори), юридик шахс давлат рўйхатидан ўтказилганлиги тўғрисидаги гувоҳнома нусхаси, топшириш далолатномаси – юридик шахслар қўшиб олиш, қўшиб юбориш, ўзгартириш шаклида қайта ташкил этилганда;\nюридик шахс иштирокчиси улушининг ҳақиқий қийматини бино (иншоот) тарзида тўлаш тўғрисида юридик шахс олий бошқарув органининг қарори (иштирокчилар (муассислар, аъзолар) умумий йиғилишининг баённомаси, ягона иштирокчининг қарори), қабул қилиш-топшириш далолатномаси, юридик шахс давлат рўйхатидан ўтказилганлиги тўғрисидаги гувоҳнома нусхаси – юридик шахс таркибидан чиқаётганда иштирокчи улушининг ҳақиқий қиймати тўланаётганда;\nиштирокчига дивидендларни бино (иншоот) тарзида тўлаш тўғрисида юридик шахс олий бошқарув органининг қарори (иштирокчилар (муассислар, аъзолар) умумий йиғилишининг баённомаси, ягона иштирокчининг қарори), қабул қилиш-топшириш далолатномаси, юридик шахс давлат рўйхатидан ўтказилганлиги тўғрисидаги гувоҳнома нусхаси;\nтугатиш баланси, тугатилаётган шахснинг биносини (иншоотини) муассисга топшириш тўғрисидаги далолатнома, юридик шахс тугатилганлиги тўғрисида реестрдан кўчирма – тугатилаётган юридик шахснинг биноси (иншооти) унинг иштирокчисига ўтаётганда;\nқонун ҳужжатларига мувофиқ бино ва иншоотларга мулк ҳуқуқи юзага келиши ва ўтишини тасдиқлайдиган бошқа ҳужжатлар.\n► Тегишинча, бино, иншоотга бўлган мулк ҳуқуқи бекор қилинишини тартибга солувчи 1-сон Низомнинг 46-бандини ҳам тегишли кичик бандлар билан тўлдириш лозим.\n► Шунингдек 1-сон Низомда мулкдорлар ёки кўчмас мулкка бошқа ашёвий ҳуқуқлар эгаларининг номи (номланиши) ўзгариши муносабати билан кадастр ҳужжатларини қайта расмийлаштириш тартибини белгилаш зарур. Фикримизча, кўчмас мулкни қайта расмийлаштириш тўғрисидаги аризага қуйидагилар илова қилиниши лозим:\nмулкдор ёки ашёвий ҳуқуқлар эгаси – жисмоний шахснинг фамилияси, исми, отасининг исми ўзгарганлигини тасдиқловчи ҳужжат (ФҲДЁ органларининг ёки туман (шаҳар) ички ишлар бошқармаси (бўлими) миграция ва фуқароликни расмийлаштириш бўлимининг маълумотномаси);\nмулкдор ёки ашёвий ҳуқуқлар эгаси – юридик шахснинг номи ўзгарганлигини тасдиқловчи ҳужжат (юридик шахс давлат рўйхатидан ўтказилганлиги тўғрисидаги гувоҳнома нусхаси, қайта номлаш тўғрисида юридик шахс олий бошқарув органининг қарори (иштирокчилар (муассислар, аъзолар) умумий йиғилишининг баённомаси, ягона иштирокчининг қарори)).\n► Бундан ташқари, қонун чиқарувчи юридик шахсдан унинг муассисига улушининг ҳақиқий қиймати, дивидендлар ва бошқалар ҳисобига тўланганда яшаш учун мўлжалланган жойни қабул қилиш-топшириш далолатномаси нотариал тасдиқланиш-тасдиқланмаслигини белгилаши лозим. Жавоб ижобий бўлса, Фуқаролик кодекси, «Нотариат тўғрисида»ги Қонун, Нотариуслар томонидан нотариал ҳаракатларни амалга ошириш тартиби тўғрисидаги йўриқнома (АВ томонидан 30.03.2010 йилда 2090-сон билан рўйхатдан ўтказилган) ва бошқа норматив-ҳуқуқий ҳужжатларга тегишли қўшимчалар киритилиши зарур. Топширилаётган бино (иншоот) яшаш учун мўлжалланган бўлса, бу ҳолда нотариал тасдиқланган қабул қилиш-топшириш далолатномасини тақдим этиш тўғрисидаги талаб ҳам 1-сон Низомда белгиланиши лозим.


Вуханда беморларга ёрдам берган қурилмалар Тошкентга олиб келинди — Фарғона шифокори\nВухан шаҳрида COVID-19 нинг оғир кўринишларини даволашда юқори самара берган КТЭА ўпка касалликларини даволаш учун электрон аппаратлар Тошкентга олиб келинди. Қурилмалар шифохоналарга коронавирус инфекцияси билан касалланган беморларни даволаш учун беғараз топширилади.\n23 апрел куни Инновацион соғлиқни сақлаш Миллий палатаси Тошкент аэропортида КТЭА ўпка касалликларини даволаш учун электрон аппаратлардан иборат 4 та жамланмани қабул қилиб олган.\nКелтирилган аппаратлар Вухан шаҳрида COVID-19 нинг оғир кўринишларини даволашда юқори самара берган дейилади хабарда.\nИнновацион қурилма Ўзбекистонга Миллий палата ва пекиннинг «Bei Jing Hong Tian Li Fhamaceutical Co.Ltd» компаниялари ўртасидаги ҳамкорлик доирасида етказиб берилган. Қурилма шифохоналарга коронавирус инфекцияси билан касалланган беморларни даволаш учун беғараз топширилади.\nЎпка касалликларини даволаш учун электр мосламаси КТЭА-ТТS TreatmentDevice Хитойнинг «Beijing Shenzhou Hanfang Medical Technology Co. Ltd» компанияси томонидан ишлаб чиқарилган.\nМиллий Палата раиси Ровшан Изамов Хитой Ҳаёт ва соғлиқни сақлаш ассоциацияси билан ҳамкорлик тўғрисида келишувга эришган. Ушбу уюшма директорининг ўринбосари Чен Хинпингнинг сўзларига кўра, Хубеи вилоятининг Вухан шаҳрида КТЭА электр қурилмалари COVID-19 ташхиси қўйилган беморларни даволашда юқори самарадорликни намойиш этган. Натижада, Хитой пойтахти Пекин шаҳридаги аксарият касалхоналар ҳозирда КТЭА қурилмалари билан жиҳозланган.\nХитой томони КТЭА-дан фойдаланиш ва даволаш усуллари тўғрисида мавжуд барча маълумотларни тақдим этган.\nМиллий палата раисининг сўзларига кўра, Чен Хинпинг билан «WeChat» ижтимоий тармоғида махсус гуруҳлар ташкил этиш орқали онлайн-консултацияларни ташкил этиш имконияти тўғрисида келишувга эришилган. Бу хитойлик шифокорларга бугунги кунда COVID-19 билан оғриган беморларни даволашда устувор бўлган КТЭА ускунасидан самарали фойдаланишда амалий ёрдам кўрсатишга имкон бериши айтилган.\n← Шифокорларга ажратилган маош ўз вақтида тўланяптими?\nФарғонада Жамоат саломатлиги ва профилактик тиббиёт институти ташкил этилади →\n12.07.2019 fsh.uz 243\n19.06.2018 fsh.uz 692\n13.06.2018 fsh.uz 844


Эски шаҳарнинг замонавий қиёфаси\nЎзбекистон Республикаси Президенти Ислом Каримов 25 август куни Тошкент шаҳрида амалга оширилаётган бунёдкорлик ишлари билан танишди.\nЮртимиздаги тинчлик ва осойишталик, халқимизнинг фидокорона меҳнати туфайли мамлакатимиз ҳар томонлама ривожланмоқда. Барча шаҳару қишлоқларимизда кенг кўламли бунёдкорлик ва ободонлаштириш ишлари амалга оширилиб, аҳолининг ҳаёт сифати юксалиб бормоқда.\nПрезидентимиз ташаббуси билан шаҳарларимиз бош режа асосида қайта қурилмоқда. Буни Нукус, Урганч, Бухоро, Андижон, Фарғона, Наманган, Самарқанд, Қарши, Термиз ва бошқа шаҳарларнинг бугунги жамоли мисолида яққол кўриш мумкин.\nМустақиллигимизнинг 24 йиллиги арафасида юртимизнинг барча ҳудудларида янги саноат корхоналари, таълим ва тиббиёт муассасалари, санъат ва спорт саройлари, йўл ва кўприклар, замонавий уй-жойлар қуриб битказилди. Истиқлол йилларида шаклланган эзгу анъанага кўра, уларнинг аксарияти энг улуғ ва энг азиз байрамимиз арафасида фойдаланишга топширилмоқда.\nПрезидентимиз Ислом Каримов 25 август куни Тошкент шаҳрида амалга оширилаётган қурилиш ва ободонлаштириш ишлари билан танишди.\nТошкент — мамлакатимиз тимсоли, бетакрор Ватанимиз кўрку таровати, мустақиллик йилларидаги тараққиётни ўзида мужассам этган азим пойтахтимиздир. Президентимиз раҳнамолигида бу ерда улкан бунёдкорлик ишлари амалга оширилмоқда. Шаҳар ўзининг тарихий жозибасини сақлаган ҳолда янгиланиб, замонавий қиёфага эга бўлмоқда. Миллий меъморлик анъаналари ва замонавий шаҳарсозлик талаблари асосида барпо этилаётган тураржойлар, ижтимоий объектлар, меҳмонхоналар, йўл ва кўприклар, сўлим боғу хиёбонлар шаҳар аҳли ва меҳмонларига қулай шароит яратмоқда.\nМаълумки, асрлар давомида Тошкентнинг Эски шаҳар қисмида уйлар пала-партиш қуриб келинган. Оқибатда тор, эгри-бугри кўчалар ҳосил бўлган. Одамларнинг муносиб турмуш кечириши учун мутлақо шароит йўқ эди. Бу ҳолат замонавий мегаполисга айланиб бораётган, автомобиллар сони тобора кўпаяётган пойтахтимиз қиёфасига ярашмай турган эди.\nПрезидентимиз ғояси асосида Эски шаҳарни қайта қуришнинг бош режаси ишлаб чиқилди. Унга мувофиқ, мазкур ҳудудни замонавий шаҳарга айлантириш бўйича кенг кўламли бунёдкорлик ишлари олиб борилмоқда. 2013 йили Хадра майдонида қурилиш-таъмирлаш ишлари амалга оширилди. 2014 йили Олмазор ва Шайхонтоҳур туманларида янги йўллар қурилди. Жорий йилнинг май ойида Себзор ва Абдулла Қодирий кўчалари кесишган чорраҳада янги замонавий кўприк очилди.\nДавлатимиз раҳбари мамлакатимиз мустақиллигининг 23 йиллик байрами арафасида мазкур ҳудудда амалга оширилаётган бунёдкорлик ишлари билан танишиб, янги йўллар, кўприклар, замонавий уйлар, коммуникациялар барпо этиш, аҳолининг яшаши ва дам олиши учун қулай шароитлар яратиш бўйича зарур кўрсатмалар берди.\nУшбу тавсиялар асосида бу ерда кенг кўламли бунёдкорлик ишлари амалга оширилди. Нурафшон кўчасининг қурилиши аҳоли учун катта қулайлик яратиш билан бирга, Эски шаҳарни замонавий масканга айлантириш борасидаги ишларга кенг йўл очди. Ҳар томони 4 тасмали бу йўл транспортлар ҳаракатини енгиллаштирди. Кўча билан параллел равишда коммуникациялар ва муҳандислик инфратузилмаси қурилди. Бугунги кунда Нурафшон кўчаси бўйида кўп қаватли уй-жойлар бунёд этилмоқда.\nПрезидентимиз янги қурилган мазкур тураржой биноларини бориб кўрди.\nДавлатимиз раҳбарининг 2014 йил 20 ноябрдаги Тошкент шаҳрининг Эски шаҳар қисмида замонавий тураржойлар барпо этиш чора-тадбирлари тўғрисидаги қарорига асосан, бу ерда 160 хонадондан иборат бешта беш қаватли уй қуриб битказилди. Йил охиригача фойдаланишга топшириладиган 246 хонадонли яна ўнта тураржой қурилиши давом этмоқда.\nБиноларни лойиҳалаштиришда иқлим шароитлари, санитария ва хавфсизлик талаблари, халқимизнинг миллий ҳаёт тарзига оид барча жиҳатлар ҳисобга олинган. Уларни қуриш ва безатишда замонавий технология ва материаллардан фойдаланилган.\nИнсонларга ҳар томонлама қулайлик яратишга қаратилаётган эътибор уйларнинг зинасидаёқ кўзга ташланади. Президентимиз кўрсатмасига мувофиқ, ҳар бир зинапоянинг баландлиги одатдаги 15 сантиметрдан 12 сантиметрга, нишаблиги 27 градусдан 21 градусга пасайтирилган. Бу одамлар, айниқса, кексалар учун катта енгиллик яратган.\nУйлар бир, икки, уч ва тўрт хонали қилиб қурилган. Хонадонлар кенг ва ёруғ. Масалан, икки хонали уйнинг умумий майдони 70-80, уч хоналиники 90-100 квадрат метрни ташкил этади. Шифтларнинг баландлиги 3 метр бўлиб, бу уларнинг баҳаво бўлишини таъминлайди. Меҳмонхона, ётоқхона, болалар хонаси, ошхона, ювиниш хонаси яшаш ва фойдаланиш учун ҳар томонлама қулай.\nПрезидентимиз бу ерда амалга оширилган ишлар билан танишар экан, қурувчиларнинг меҳнатига юқори баҳо берди.\nТураржойларни қуришда инсон манфаатларини инобатга олган ҳолда иш тутиш зарур, деди Ислом Каримов. Унда яшайдиганлар ҳаётидан рози бўлиб яшасин. Айниқса, аёлларимиз учун зарур шароит ва қулайликлар яратиш даркор.\nХонадонларни жойлаштиришда ҳам халқимизнинг турмуш тарзи, оилалар таркиби инобатга олинган. Президентимизнинг тавсиясига биноан, ҳар бир уйнинг биринчи қаватида кексалар учун мўлжалланган бир хонали квартиралар ва уларнинг рўпарасида фарзандлари учун 3-4 хонали хонадонлар қурилган.\nТабаррук қарияларимиз доимо фарзандлари ёнида бўлишини хоҳлайди. Шу жиҳатдан, ёш оила ва кексаларимиз учун алоҳида ҳамда ёнма-ён хонадонлар ташкил этганимиз барчага маъқул келади. Нуроний отахону онахонлар фарзандлари, набираларидан, улар ҳам ўз ота-оналари ҳолидан хабардор бўлиб туради, бир ҳовлида яшагандек хотиржам ҳаёт кечиради, деди давлатимиз раҳбари.\nПрезидентимизнинг тавсиясига мувофиқ, кўп қаватли уйлар қурилишида шамол йўналиши, қуёш нурининг тушишигача ҳисобга олинган. Мирзо Улуғбек номидаги Астрономия институти илмий ходимлари томонидан йил ва кун давомида қуёш ҳудуднинг қайси нуқталари устидан ўтиши аниқланган. Шунга асосан уйлар қуёш нури хоналарга 2,5-3 соат тушадиган қилиб жойлаштирилган. Бу ёзда уйнинг исиб кетмаслиги, қуёш жанубда бўлган қиш мавсумида эса уларни иситишни таъминлайди.\nБинонинг деворлари уй ичидаги иссиқликни сақлайдиган қилиб қурилган. Ҳар бир хонадонда алоҳида иссиқлик ва сув иситиш тизимлари ўрнатилган. Бу хона ҳароратини индивидуал бошқариш, энергия сарфини 2 баробаргача қисқартириш имконини беради.\nЙўл бўйидаги уйлар бир қаторга эмас, балки кўчадан ҳар хил узоқликда қурилган ва оралиқ масофалари кенг олинган. Бу мавзеда шамол айланишини яхшилайди.\nТураржойлар орасида майсазорлар барпо этилган. Манзарали дарахтлар, райҳонлар экилган. Болалар учун ўйин қурилмалари ўрнатилган. Фаввора ва гулзорлар ташкил этилган.\nДавлатимиз раҳбари тураржойларда аҳоли учун қулайликларни янада ошириш, ҳудудни ободонлаштириш ва кўкаламзорлаштириш бўйича тавсиялар берди.\nХалқимиз ҳар соҳада улкан ютуқ ва марраларни қўлга киритмоқда. Одамларимиз мана шундай обод ва замонавий уй-жойларда яшамоқда. Ҳамма ишларимиздан мақсад-муддао ҳам аслида шу — одамларнинг орзу-умидларини рўёбга чиқаришдир, деди Президентимиз.\nИстиқлол берган имкониятларнинг амалий ифодаси бўлган бундай бунёдкорлик ва ободонлаштириш ишлари халқимиз фаровонлиги ва ҳаёт даражасини янада оширишга хизмат қилади.


Баракали хирмон – Сурхон тонги\nБош саҳифа / Қишлоқ хўжалиги / Баракали хирмон\nОктябр 20, 2017\tҚишлоқ хўжалиги Изоҳ қолдириш 750 Кўрилди\n“Ўзбекистон” фермерлар уюшмаси Қумқўрғон тумани марказидан анча олисда. Уюшма ҳудудида яшовчи аҳоли асосан деҳқончилик билан шуғулланади.\nҲар бир фермер хўжалигида уюшиб ишлаётган деҳқонларнинг баракали меҳнати зое кетмаяпти. Уюшма аъзолари бу йил 910 гектар ғаллазордан мўл ҳосил олишганди. Далаларда ҳамжиҳатлик билан меҳнат қилган деҳ- қонлар 769 гектар майдондаги ғўзани ҳам намунали парваришлаганликлари туфайли режани ортиғи билан бажариб, юзлари ёруғ бўлиб турибди. Ғўза ўстирган 39 та фермер хўжалигининг барчаси пахта тайёрлаш шартнома режасини уддалади. Абдураҳмон Саидов бошлиқ “Тойлоқ олмазори” фермер хўжалиги аъзолари 65 тонна ўрнига 100 тонна пахта сотдилар. Айниқса, Панжи Маъдиев раҳбарлигидаги “Гўзал чаманзор” фермер хўжалиги аъзолари ютуғи қувончли. Улар уч иш кунида давлат режасини бажаришган бўлса, ҳозиргача режага қўшимча 18 тонна “оқ олтин” топширдилар. Мамасоат Бойқўзиев етакчилигидаги “Чўкирли омади” фермер хўжалиги аъзолари ҳар гектар майдондан 34 центнердан хирмон кўтаришди.\nДеҳқонлар пахтазордаги бор ҳосилни йиғиб олиш билан бирга, ғалла экишга алоҳида эътибор беришаётир. Бугунгача 600 гектар майдонга “Таня”, “Крошка”, “Юка” навли буғдой уруғи экиб бўлинди.\n— Эртачи уруғ ташланган майдонларда ғалламиз кўкариб қолди, — дейди фермерлар уюшмаси раиси Алимардон Мусаев. — Бор сувдан унумли фойдаланиб, ноябрь ойининг бошигача буғдойимизни тўлиқ кўкартириб олиш учун ҳамжиҳатлик билан меҳнат қилаяпмиз…\nКейинги Ипак пахта баракаси


Алишер Усмоновга тегишли компания Ислом Цвилизацияси Маркази қурилишини 2021 йилда якунламоқчи. Шунга ишонадиганлар борми? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:25 - Алишер Усмоновга тегишли компания Ислом Цвилизацияси Маркази қурилишини 2021 йилда якунламоқчи. Шунга ишонадиганлар борми?\nРоссиянинг “USM Holdings Limited” компанияси Тошкентдаги Ислом маданият маркази қурилиш ишларини 2021 йилнинг охирги чорагигача тугатишни режалаштирмоқда. Лойиҳанинг умумий қиймати 119 миллион долларга тенг бўларкан. Бу ҳақда 2021-2023- йилларга мўлжалланган инвестиция дастурида билдирилибди.\nДастурга кўра, Тошкент шаҳрининг Олмазор туманида қурилиши режалаштирилган лойиҳани русларнинг “USM Noldings Limited” компанияси молиялаштирган ва қурилиш ишлари 2019-2021 йилларда амалга оширилиши белгиланган экан.\nМаълумот учун билдириш керакки, 2017 йилда Ислом Цвилизацияси Маркази директори лавозимига 2015 йилгача Тошкент француз альянси раиси сифатида ишлаб келган Шоазим Миноваров белгиланган эди.\nУнинг маълум қилишича, марказнинг маъмурий ва асосий биноларини қуриш, моддий-техник базасини мустаҳкамлаш борасидаги ишларга ҳомийлик қилаётган тадбиркор Алишер Усмонов Ислом Цвилизацияси Марказига қиймати 8 миллион долларга тенг бўлган 4 минг 923 номдаги нодир китоблар коллекциясини туҳфа қилмоқчи.\nЭслатиб ўтамиз, Алишер Усмонов Ўзбекистонда коронавирусга қарши курашиш тадбирларини қўллаб қувватлаш учун бир неча 10 миллион доллар ва шифокорларга ёрдам хизматида ишлаётган ходимларга тўланадиган бир марталик моддий ёрдам учун 10 миллион доллар берган эди.\nКўраяпмизки, ишлар ёмон кетмаяпти. Буёғи нима бўлишини юқоридан кўрсатадиганлар кўрсатишади.


Норвегия FM-радиодан воз кечмоқда\n10:28 / 10.01.2017\nНорвегияда 11 январдан FM-диапазонда ишловчи радиостанциялар секин-аста ёпила бошланади, бир неча ойдан кейин эса оддий радиоприёмник тутиши мумкин бўлган катта радиостанциялар қолмайди. Гап шундаки, Норвегия рақамли радиога тўлиқ ўтаётган ва FM диапазонни ёпаётган дунёдаги биринчи давлат бўлмоқда. Бироқ кўпчилик норвеглар бу қарорни қўллаб-қувватлашмаяпти. Қуйида бу батафсил кўриб чиқилган.\nНорвегияда FM-радиодан воз кечишга 2 йил аввал қарор қилинган. Буни амалга ошириш учун бир неча муҳим шартларни бажариш керак бўлган. Биринчидан, умуммиллий NRK радиоси рақамли радио билан мамлакатнинг 99,5 фоиз ҳудудини қоплаб олиши керак. Иккинчидан, радиотингловчиларнинг камида ярми ҳар куни рақамли форматдаги радиони тинглашлари керак. Учинчидан, бозорда рақамли радиони автомобилларда қабул қилиш учун арзон адаптерлар пайдо бўлиши лозим. Шу тариқа, Норвегия унинг аҳолиси рақамли радиога тайёрлигига ишонч ҳосил қилган ҳолда FM-радиодан воз кечмоқда.\nУшбу скандинав давлатида барча радиоэшиттириш рақамли бўлади. Ҳозирда FM-диапазонда 5 та миллий ва яна бир нечта ҳудудий радиостанциялар ишламоқда. Рақамли DAB формати эса 40 дан кўпроқ станция сигналини узатишга имкон беради. Ҳозирнинг ўзидаёқ рақамли форматда 20 та станция ишламоқда. Норвегияда рақамли радиосигнални қабул қилувчи стационар қабул қилгичлар билан муаммо йўқ, бироқ автомобиллар борасида бундай деб бўлмайди, чунки 20 фоиз автомобилгина DAB-сигнални қабул қиладиган приёмниклар билан жиҳозланган.\nНорвегия ҳукуматининг таъкидлашича, рақамли сигналнинг бир неча афзал жиҳатлари бор: унда радиоэшиттириш арзонроқ ва ишончлироқдир, айниқса, оддий сигналнинг ўтишига ҳалақит қилувчи тоғли ҳудудларда. DAB форматининг овози яхшироқ. Бундан ташқари, Норвегиядаги мавжуд радиоэшиттириш тизими анчагина замондан ортда қолган ва унга хизмат кўрсатиш қимматдир.\nFM-радио секин-аста ўчирилади. 11 январдан бошлаб мамлакат шимолидаги Бодо шаҳри, кейин 2017 йил давомида қолган ҳудудларда анъанавий радиосигнал амал қилмай қўяди. Йил охирига келиб миллий станциялар FM’да умуман фаолият кўрсатмайди, маҳаллий радиостанциялар эса ундан яна бир неча йил фойдаланишлари мумкин бўлади.\nБироқ сўровномаларга кўра, норвегларнинг учдан икки қисми бу қарордан норози. Баъзилар FM-радиостанцияларда узатилувчи фавқулодда вазиятлар ҳақидаги сигналлардан маҳрум бўлишларидан хавотирланмоқдалар, бошқалар эса рақамли радиони машинада ушлаш учун қиммат адаптер сотиб олиш кераклигидан шикоят қилишмоқда. Маълум қилинишича, аҳолиси 5 млн киши бўлган Норвегияда 15 млн та FM-приёмник бор ва яқинда улар умуман керакмас бўлиб қолади. Нашрнинг таъкидлашича, бунга қарши чиқаётганларнинг аксариятини кекса ёшлиларни ташкил қилади, ёшлар эса бунга қаршимас.\nНорвегия FM-радио рақамли радио


РАВШАН ҲАЙДАРОВ —“ПАХТАКОР”НИНГ ЯНГИ БОШ МУРАББИЙИ!\nТошкентнинг “Пахтакор” футболклуби раҳбарияти жамоа бош мураббийи лавозимида ишлаб келган Григорий Колосовскийни истеъфогачиқарди.Унинг ўрнига Равшан Ҳайдаров “Пахтакор” жамоасига бош мураббий этиб тайинланган.\nҲайдаров сўнгги йилларда Ўзбекистон терма жамоаси катта мураббийи лавозимида ишлаб келаётганди. Равшан Акмалович ўз вақтида бир неча йил давомида мазкур жамоани бошқарган. Шу боис, бу мутахассисга жамоа бегона эмас.\nЭслатиб ўтамиз, “Пахтакор” 7 апрель куни ўз майдонида Бекободнинг “Металлург” клубини қабул қилади.


ЧЕТ ЭЛДА ЭМЛАНГАНЛАР ЮРТИМИЗГА ҚАЙТГАЧ ҚАЙТА ЭМЛАНАДАИМИ?\n— Чет элда коронавирусга қарши эмланганлар Ўзбекистонга келганида ҳам вакцинациясия жараёнига жалб қилинадими?\n— Чет элда эмланиб, эмланганлик сертификатини олган фуқаролар Ўзбекистонда эмланиши шарт эмас. Бундай ҳолатларда тиббиёт муассасалари ходимларига мазкур сертификат тақдим этилади ва фуқаро эмланганлар рўйхатига киритилади.\nХорижда вакцина қабул қилган фуқаролар 2 ёки 3 босқичли эмлашдан тўлиқ ўтганларидан сўнггина эмланганлик сертификатини оладилар. Баъзи давлатларда сертификат ўрнига маълумотнома берилади. Бу маълумотномада эмлашнинг барча босқичидан тўлиқ ўтган ёки ўтмаганлик тўғрисида ёзувлар киритилган бўлади. Бу ҳужжат тиббиёт ходимлари томонидан ўрганиб чиқилгач, мазкур фуқарони эмлаш бўйича хулоса қилинади.\nАгар фуқаро чет элда ҳам мамлакатимизда қўлланилаётган вакцина билан эмланишни бошлаган бўлса, кейинги босқичларни юртимизда давом эттириши мумкин.\n— Эмлашдан олдин антитела учун тест топшириш шартми?\n— Эмланишга қадар инсон организмида антитаначалар бор-йўқлигини аниқлаш ва эмлангандан сўнг қандай ўзгариш бўлганини солиштириш ва назорат қилиш мақсадида тест ўтказилиши мумкин. Бу каби текширувдан ихтиёрий равишда фуқароларнинг ўзлари ўтишлари ҳам мумкин. Ёки вакциналарнинг 3-босқич клиник тадқиқотларида иштирок этаётган даврда ўтказилиши мумкин.